
ועדת משנה לתקנות שוויון זכויות לאנשים עם מוגבלות

16.2.2010


הכנסת השמונה-עשרה





נוסח לא מתוקן

מושב שני
פרוטוקול מס' 22

מישיבת ועדת משנה של ועדת העבודה, הרווחה והבריאות
לתקנות שוויון זכויות לאנשים עם מוגבלות

מיום שלישי, ב' אדר התש"ע (16 בפברואר 2010),  שעה: 13:30

סדר היום:

תקנות שוויון זכויות לאנשים עם מוגבלות (התאמות נגישות לשירות), התשס"ח-2008

נכחו:
חברי הוועדה:

אילן גילאון – היו"ר
אורי אורבך

 מוזמנים:

עו"ד אדווארד וייס
- סגן היועץ המשפטי, משרד הרווחה והשירותים החברתיים

אורנה צרפתי

- ס. מנהלת השירות הארצי לריפוי בעיסוק, משרד הבריאות

רב כלאי חנני קפח
- ע' יועמ"ש, המשרד לביטחון פנים

רפ"ק שחר פרנקל
- ע' יועמ"ש, המשרד לביטחון פנים

עו"ד צביה אדמון
- ריטיינרית של הנציבות, נציבות שוויון לאנשים עם מוגבלות

דר' אורנה ערן

- ריטיינרית של הנציבות, נציבות שוויון לאנשים עם מוגבלות

דר' נורית נוי

- ריטיינרית של הנציבות, נציבות שוויון לאנשים עם מוגבלות

עו"ד סוזנה רבינוביץ
- איגוד לשכות המסחר

עו"ד דן כרמלי

- איגוד לשכות המסחר

עו"ד אילן שפירא
- מנהל תחום רגולציה עסקית, דואר ישראל

עו"ד נירית אהרן

- לשכה משפטית, רשות הגנים הלאומיים

עמנואל מנו אשד

- מנהל קהל וקהילה, רשות שמורות הטבע והגנים הלאומיים

גילה גרטל

- יועצת נגישות באינטרנט, עמותת נגישות ישראל

סם ירמיהו

- לשכה משפטית, עמותת נגישות ישראל

מהנדס יעקב עילם
- אחראי יועצי נגישות, עמותת נגישות ישראל

דר' גבריאלה עילם
- יועצת נגישות השירות, עמותת נגישות ישראל

עו"ד שאול שרצר
- יועץ משפטי, התאחדות ענף הקולנוע בישראל

פנינה בן דוד

- כלכלנית, התאחדות המלונות

ראובן ברון

- מורשה נגישות השירות, MS.c., המרכז לעיוור

טיבריוס רבינוביץ
- מנהל קשרי חוץ, איגוד הבנקים

חוה סביר

- חברת ועד המנהל, המכון לקידום החירש

גל רוקניאן

- מנהלת פרויקטים, המכון לקידום החירש

רונן יצחק גיל

- מנכ"ל, אסי"י, קהילת אנשי הספקטרום האוטיסטי בישראל

מרים בר ניר

- חברת הנהלה, עוצמה-פורום ארצי של משפחות נפגעי נפש

ישראל אבן זהב

- יועץ נגישות, יו"ר תחום נגישות, מטה מאבק הנכים

יואב קריים

- דובר, מטה מאבק הנכים

רוני שכטר

- יו"ר, מטה מאבק הנכים

משה וינרב

- אחראי על התחום המקצועי, התאחדות החברות לביטוח חיים

מיכל פליישר

- HOT, מנהלת אגף אסטרטגיה ורגולציה, הוט טלקום

סמי סירואה

- מתורגמן

עו"ד עודד פסנזון
- נציג, לשכת עורכי הדין

מנהלת הוועדה:
וילמה מאור
ייעוץ משפטי:
אור רוזנמן

אייל לב ארי

רשמה וערכה:

ס.ל. - חבר מתרגמים בע"מ 
תקנות שוויון זכויות לאנשים עם מוגבלות (התאמות נגישות לשירות), התשס"ח-2008 

היו"ר אילן גילאון:
חברים יקרים. אנחנו דנים היום בהמשך תקנות השירות. הסעיפים שנגענו, והיו צריכים להגיע להסכמות, אנחנו חוזרים אליהם. תודה לכולם שבאתם. 

אייל לב ארי:
אנחנו ממשיכים עם התקנות הכלליות, חלק א' בדפים שחילקו לכם, מתחילים בתקנה 24, תקנת משנה (א). הוספו כמה הבהרות. אני אקרא את תקנת המשנה, 'חייב בביצוע התאמות נגישות המספק שירות בו נדרשת החלפה או מדידת בגדים, חלק מהשירות, כגון חנויות בגדים, מלתחות במכוני כושר ובריכות שחייה, יספק בכל אחד מהמפלסים הנגישים במקום שניתן בו השירות ושקיימים בהם תאי הלבשה, תא הלבשה אחד לפחות שיבוצעו בו התאמות הנגישות, כאמור בת"י 1918, חלק 3.2, בסעיף הדן בתאי הלבשה. המתלים בתא הלבשה כאמור יהיו בניגוד חזותי לסביבתם'. 

גבריאלה עילם:
רציתי להציע, כיוון שכתוב עכשיו שרק בכל אחד מהמפלסים הנגישים, ובנושא של תאי הלבשה מדובר גם במושב מתאים, אז גם מקומות שלא נחשבים תמיד נגישים, אנשים מגיעים ולא יכולים לעמוד בתא הלבשה, וזה ממש מוציא אותם החוצה. שאר הנתונים של תא הלבשה נגיש לכיסא גלגלים, ברור שאם הדרך לא נגישה, אין צורך להנגיש את התא, אבל מקום ישיבה, כיוון שהוא מפורט איפה שהוא, יכול להיות שזה מפורט פה בסעיף אחר---

היו"ר אילן גילאון:
יש הגדרה, נניח בתקן, מה זה תא הלבשה בכלל?   

גבריאלה עילם:
כן. 

היו"ר אילן גילאון:
והוא כולל מושב ישיבה? 

גבריאלה עילם:
זה מה שאני מחפשת עכשיו. 

צביה אדמון:
הונחינו להפנות בסעיף הזה לת"י וזה מה שעשינו. אני מבינה מדר' עילם שאת מעוניינת עכשיו לפצל את הת"י לשני דברים שונים ואת המושב---

גבריאלה עילם:
בתא הלבשה נגיש שיהיה מושב מותאם העומד בדרישות. זה מופיע ב-3.2. תא הלבשה שלא נגיש, כיוון שהמפלס לא נגיש, אין סיבה לא להוסיף נושא של כסא. 

צביה אדמון:
כן, אז הכוונה היא לפצל את הת"י ואת הנושא של המושב---

היו"ר אילן גילאון:
אבל זה ממילא קיים, אז מה זה להוסיף? זה קיים בתקן. 

גבריאלה עילם:
לא, כתוב פה עכשיו שרק במפלסים נגישים יחויב תא הלבשה נגיש, שזה סביר. אבל בתא הלבשה נגיש, בין שאר הקריטריונים של הגודל, יש דרישה למושב התא. אדם עם מוגבלות שיכול ללכת ולהגיע למקום לא נגיש לכיסא גלגלים, לא צריך תא גדול, צריך מקום ישיבה. אם פה מחייבים, אז...

צביה אדמון:
אני לא מתנגדת לזה, אבל השאלה היא האם הדרישה היא שזה יהיה בכל תא מדידה? 

גבריאלה עילם:
לא, לפחות באותה כמות של תאים שמתייחסים לתאים נגישים. 

צביה אדמון:
אבל אמרנו שתאים נגישים הם רק במפלסים נגישים, את רוצה גם במפלסים לא נגישים. 

גבריאלה עילם:
אני חושבת שזה סביר. 

צביה אדמון:
אז אם כך, מה הפרופורציה? לא כתוב כאן. 

גבריאלה עילם:
תא הלבשה אחד לפחות. 

צביה אדמון:
אחד לפחות, גם בקומה לא נגישה. 

גבריאלה עילם:
לא נגיש, אלא שיהיה בו מושב. 

אייל לב ארי:
שהמושב יהיה נגיש למרות שהמפלס הוא לא נגיש?

צביה אדמון:
כן, בתא אחד, גם במפלס לא נגיש. 

אייל לב ארי:
זה נשמע משונה. אם המפלס אינו נגיש, איך הבן אדם הזקוק בעצם למושב הנגיש---

היו"ר אילן גילאון:
לא, פשוט גב' גבריאלה עילם אומרת משהו שאני לא בטוח שזה נוגע לענייננו. זה הכל. 

רונן גיל:
אני מגיע לשם עם קביים, לא על כיסא גלגלים, אני לא צריך את המפלס נגיש, אבל אני צריך מקום לשבת. 

היו"ר אילן גילאון:
המקום הוא כבר ממילא לא נגיש למי שזקוק לנגישות, אלא הוא יותר נח למי שלא זקוק לנגישות. 

צביה אדמון:
מה שמר רונן גיל אמר היא הערה נכונה. מפלס נגיש, אני לא יודע מאיפה המונח הזה לקוח, משום שאין כאן הגדרה, בתקנות האלה, של מפלס נגיש, ייתכן שבתקנות מקום ציבורי יש הגדרה, בכל מקרה זה מונח מטעה. הוא יכול להיות לא נגיש לאדם עם כיסא גלגלים, אבל כן נגיש לכל אדם אחר, ואדם שמגיע, כמו מר רונן גיל, עם קביים, או כמו גב' גבריאלה עילם, והם יכולים להגיע למפלס הזה, זאת אומרת המפלס נגיש עבורם, אבל התא עדיין לא נגיש כי הם צריכים את הכסא שם. לכן אני מקבלת את ההערה הזו. 

היו"ר אילן גילאון:
בואו ננסה להתמקד במקום שאנחנו מנגישים, מה קורה במקומות שאנחנו חייבים להנגיש? בבקשה. 

אייל לב ארי:
24. אנחנו ממשיכים בתקנת משנה (ב) שהיא תוספת של הנציבות. 

גבריאלה עילם:
צריך למחוק את זה בסעיף (א) ולשים את זה בסעיף (ב) ואז באמת בכל התאים יהיו מתלים נגישים ללקויי ראייה. 

אייל לב ארי:
לגבי עריכה, תשאירו לנו. 

(מקריא): (ב) מתלים בתאי החלפה, או מדידה, יהיו בניגוד חזותי לסביבה. 

גבריאלה עילם:
זה חוזר על הסעיף הקודם. בקודם צריך למחוק. 

אייל לב ארי:
נכון. 

צביה אדמון:
הסיפא כאן מיותר, כי (ב) אנחנו מחילים גם על תאים שאינם נגישים. 

אייל לב ארי:
בתקנת משנה (ג) הפטור שמוצע על ידי הנציבות זה שטח שאינו עולה על 120 מטרים, שטח השימוש על ידי הציבור, אני מדגיש. 

צביה אדמון:
זו היתה פשרה שחבר הכנסת גילאון הציע ואנחנו קיבלנו אותה. סעיף (ג) אושר, למיטב ידיעתי. 

אייל לב ארי:
אנחנו עוברים לתקנה 25. תקנה 25 (א)(2), לגבי הנחיות ההפעלה. יש כאן שתי הערות של מר ראובן ברון. אחת עוד במהלך הדיון מסוף נובמבר. לגבי זה, רצינו לדעת אם הדבר אפשרי, בעקבות הבדיקה. 

צביה אדמון:
לא, השאלה של הכרטיס היא שאלה מורכבת. אני אעלה פה את הדילמה ואני לא חושבת שאנחנו יכולים להכריע כאן.

 היו"ר אילן גילאון:
תסבירו, לא ברור. במה אנחנו עוסקים כאן כרגע? אנחנו עוסקים בדברים שעברנו עליהם ואנחנו מתקנים הערות מן העבר? 

אייל לב ארי:
דברים שנותרו פתוחים. 

היו"ר אילן גילאון:
וביקשתם שיגיעו להסכמות? 

אייל לב ארי:
ביקשנו שיגיעו לבדיקה של דברים---

היו"ר אילן גילאון:
הנוסח הנמצא כאן הוא נוסח אחרי הסכמות? יש כאן דברים שבעבר דנו בפרק, אבל היו כל מיני---

צביה אדמון:
רק ההערות של מר ראובן ברון כאן. 

אייל לב ארי:
אנחנו בעצם דנים בתקנה שדנה במכונות למתן שירות אוטומטי. לגבי תקנת משנה (א)(2) מדובר על הנחיות ההפעלה למכונה שיינתנו בתמליל, בשפה פשוטה, בסמלול ובמידע שמיעתי. בין היתר, אחת ההערות של מר ראובן ברון, כשדנו במקור בתקנה הזו, היתה לגבי מיקום או סימון או פתח להכנסת הכרטיס, צורת הכרטיס, התאמות נגישות בדבר אופן הכנסת הכרטיס, והנושא הזה הועבר לנציבות. 

צביה אדמון:
יש כאן שאלה עקרונית, מר ברון, משום שאנחנו כבר גולשים כאן לעיצוב המוצר ואין לנו מנדט באמת לומר, אלא רק להגיד לספקים 'תנסו למצוא דבר כזה'. ככל שאנחנו נוסיף יותר ויותר תנאים כך יהיה יותר קשה לספקים למצוא מכונות נגישות והם בעצם יקבלו פטור. הם מקבלים פטור אם הם לא מוצאים מכונה נגישה.

לעניין ההערה השנייה שלך, אני מקדימה את המאוחר, בסעיף קטן (1) אנחנו מפנים לת"י, לעניין כל ההתאמות בתוך המכשיר עצמו. האם לא ראוי שכל הדברים שאתה מציע יהיו בת"י ולא כאן? 

ראובן ברון:
זה מה שהתכוונתי להגיד. ואז התקנות יקטנו, חבל לנפח את התקנות. 

היו"ר אילן גילאון:
אנחנו לא עוסקים, לא בעיצוב ולא בשדרוג, אנחנו עוסקים בדברים שהם פר-סה נגישות. 

אורנה ערן:
בדיוק אתמול היה לנו דיון במכון התקנים, ברוויזיה של חלק 4 ודיברנו על זה. 

היו"ר אילן גילאון:
אולי היה אפשר להתרשם, בגלל שדנו כל כך הרבה על הצבעים, שאנחנו... לא. 

צביה אדמון:
עדיין יש את החשש, מר ברון, ושימו לב לדבר הזה, שככל שבתקן יהיו יותר ויותר דרישות לגבי נגישות המכשיר, כך מספר הפטורים יגדל, כי יהיה קשה יותר להשיג מכשירים כאלה. זה לא תלוי בנותני השירות. 

היו"ר אילן גילאון:
אלה דברים בסיסיים. 

אורנה ערן:
אבל אנחנו בתהליך של בדיקה, של לראות מה קיים. 

היו"ר אילן גילאון:
אין שום בעיה. אני חוזר על בקשתי, להיות חסכוניים, מה שלא הכרחי או לא בנפשנו ולא בחיינו, לא להכניס את זה, בדיוק כדי לא להגדיל את הפטורים. 

סמי סירואה:
(מתרגם): ברשותך, גב' חוה סביר מהמכון לקידום החירש - היא מבקשת לשים לב במיוחד שכשמכשיר מדבר אל אדם לקוי שמיעה, לא ניתן להגיב, אני לא יכולה להגיב. זאת אומרת, כשאני מכניסה את הכרטיס, אני לא יכולה לקבל שום מידע באמצעות דיבור. 

היו"ר אילן גילאון:
בוא נשמע מה הפתרון. 

אורנה ערן:
ההתייחסות כאן היא למכונות לממכר אוטומטי שמשתמשים או על ידי מטבעות, או על ידי כרטיסים. אבל אנשים לקויי שמיעה, הכל ויזואלי, כשאתה לוחץ על מספר 1, אתה יודע איפה מספר 1. 

סמי סירואה:
אני מדברת במקרה של---

אורנה ערן:
אין מצב שתהיה מכונה שיהיו בה רק הנחיות קוליות, תמיד יש גם את המידע הוויזואלי, כתוב. תחשבו על מכונות שאנחנו מכירים, קוקה קולה, ממתקים, תשלום כרטיסים וכולי, כל המידע הוא בעצם ויזואלי. 

סמי סירואה:
(מתרגם): במידה ויש תקלה, במידה והמכשיר לא עובד, האם יש איזה שהיא הודעה---

צביה אדמון:
במכשירים חדשים יש, למיטב ידיעתי. אני רואה בחניון למשל, יש הודעה כזו. באנגלית אמנם, אבל יש הודעה. 

גילה גרטל:
יש לי שאלה. אם אנחנו הולכים להתבסס על הת"י, למה יש פה בכל זאת עדיין סעיפים? בואו נעשה את הכל דרך הת"י, למה אנחנו יוצרים את הכפילות הזאת? 

צביה אדמון:
בנושא הזה כבר דנו בעבר. אני לא רוצה לפתוח את הנושא הזה שוב פעם. אנחנו מפנים כאן לת"י, אנחנו נותנים כאן פטור למכונות שהגישה אליהן באמצעות רכב, והוספנו את הנושא של שפה פשוטה, סמלול ומידע שמיעתי לגבי הנחיות. זה הכל. 

גילה גרטל:
אז בואו נשים את זה בת"י. 

היו"ר אילן גילאון:
רבותיי, החלטנו שאנחנו מפנים למקום הזה כשיש צורך בכך, אבל זה לא רק התקן הישראלי. 

אייל לב ארי:
סעיף קטן (ב). 

אור רוזנמן:
זו התוספת של הנציבות. 

אייל לב ארי:
(מקריא): (ב). ניתן שירות זהה במקום ציבורי אחד, באמצעות שלוש מכונות כאמור, לכל הפחות, יבצע חייב התאמות נגישות כאמור למכונה אחת לפחות מביניהן. שליש מהמכונות יהיו מכונות שבוצעו בהן התאמות נגישות כאמור, והן יימצאו בכל אחד מהמפלסים שבו ניתן השירות הממוכן, ובלבד שמספר המכונות כאמור לא יפחת מאחד בכל מפלס. 

אילן שפירא:
הניסוח מאוד מסורבל ומכפיל את עצמו. אין לי ויכוח עם הסעיף עצמו, אבל אפשר לעדן את הניסוח שלו. 

היו"ר אילן גילאון:
מה למשל? תגיד את זה אחרת. 

אילן שפירא:
אני סומך עליהם שהם יסתדרו, רק אני אומר. 

ראובן ברון:
הייתי מרחיב את הפטור, גם אם זה יישמע מוזר, אם זה מכשיר שנותן שירות שבמילא נותן בעל המקום. למשל מכירת כרטיסים לרכבת וישנו שם מודיעין או קופה שיכולים לספק את הדבר הזה, לא הייתי שובר את הראש ומנגיש את המכונה הזאת גם שתדבר. 

שמואל חיימוביץ':
לא תמיד העמדות מאוישות. 

ראובן ברון:
לא, בהנחה. לכן את הפטור הייתי מגדיר אחרת, הייתי נותן פטור אם---

צביה אדמון:
אני חושבת ששליש זה סביר, אנחנו לא יכולים לדעת מה הנהלים של כל מקום. 

היו"ר אילן גילאון:
הוא לא טוען שזה לא סביר, הוא רוצה לתת לך יותר פטור. לא הבנתי אותך נכון? 

ראובן ברון:
כן, הבנת מצוין. 

היו"ר אילן גילאון:
הוא רוצה להקל. 

צביה אדמון:
כמה, רבע, חמישית?  
ראובן ברון:
לא, בלי להתייחס כמותית בכלל. 

אייל לב ארי:
רק במקרה שיש עמדה מאוישת שנותנת את השירות. 

צביה אדמון:
ואם יש עמדה מאוישת, לא צריך להנגיש? 

ראובן ברון:
כן. 

שמואל חיימוביץ':
אני מסתייג מההקלה הזאת, הואיל ובמקרה כזה יכול להיות מצב שזמן מסוים העמדה לא מאוישת והמקום עדיין עובד עם המכונות. אנחנו רואים לא פעם מקרים כאלה. 

צביה אדמון:
מר ברון, גם אם יש עמדה מאוישת, זמן ההמתנה לעמדה המאוישת יכול להיות ארוך יותר מאשר זמן ההמתנה למכונה, ואז אנחנו נותנים שירות לא שוויוני. 

שמואל חיימוביץ':
יחד עם זה, יש להעריך את הניסיון והרצון של נציגות של האנשים עם מוגבלות להקל. 

היו"ר אילן גילאון:
כן. 

אור רוזנמן:
26 (ב), עמוד 3. אנחנו שכפלנו את התיקון הזה, (מקריא): העמיד החייב לשימוש הציבור שלושה מכשירי טלפון ציבורי או יותר במקום ציבורי אחד, יבצע התאמות נגישות כאמור למכונה אחת לפחות מביניהם. שליש ממכשירי הטלפון יהיו טלפונים שבוצעו בהם התאמות נגישות כאמור והם יימצאו בכל אחד מהמפלסים שבו ניתן השירות הטלפוני, ובלבד שמספר מכשירי הטלפון כאמור לא יפחת מאחד בכל מפלס. 

יעקב עילם:
יש לי הערה. אני חושב שהסעיף האחרון, (ד)(1), מבטל בעצם את כל הסעיף עצמו, כי אני לא מכיר טלפונים ציבוריים שלא מסופקים על ידי בזק. 

שמואל חיימוביץ':
יש. לכאורה אפילו הטלפון בלובי של מלון הוא טלפון ציבורי---

יעקב עילם:
של בזק. 

שמואל חיימוביץ':
לא, שאפשר להתקשר ממנו לחדרים. 

יעקב עילם:
הוא לא ציבורי. 

היו"ר אילן גילאון:
מר עילם, מה אתה מבקש? 

יעקב עילם:
אתה חושב שינגישו את הדבר הזה? ישימו טלפון עם לולאת השראה בפנים וכל הדברים? 

היו"ר אילן גילאון:
אני לא מבין את בקשתך. 

יעקב עילם:
אין בקשתי, אני רק אומר שזו תקנה שבשורה האחרונה היא מבטלת את כל היישום שלה. טלפונים ציבוריים מסופקים על ידי בזק. 

צביה אדמון:
יש תקנות שמתייחסות לשירותי בזק ואין לנו סמכות לגבי כל הנושא של שירותי בזק לפי החוק. החוק חילק באופן מפורש את הסמכויות במשרדים השונים, לעניין התקנת התקנות, ובכל הנוגע לשירותי בזק, לנו אין סמכות להתקין. לכן אמרנו במפורש שהתקנות האלה אינן חלות על שירותי בזק. יש שירותי טלפונים ציבוריים שניתנים שלא על ידי בזק. אני לא יודעת למה צריך---

היו"ר אילן גילאון:
למה לנו אין סמכות על שירותי בזק? 

צביה אדמון:
 כי שר התקשורת הוא בעל הסמכות הבלעדית לעניין נושא שירותי בזק, למיטב זיכרוני. 

היו"ר אילן גילאון:
זה אומר שלא יהיו---

שמואל חיימוביץ':
לא, יש כבר תקנות. 

צביה אדמון:
עורך דין לב ארי, תרשום שיש עוד נושאים, לעניין בזק, שאנחנו צריכים לברר. 

אור רוזנמן:
חלק ב' של התקנות שנמצאות בפניכם---

יעקב עילם:
יש לי בקשה לפני זה; בדיון הקודם דנו בסעיף 22 בנושא של שלט אלקטרוני מתחלף ופה הוצג מידע שגודל הספרות יהיה 17.4 לפי התקן האוסטרלי. גם אנחנו בדקנו את זה וגם מטה המאבק בדק את הנושא הזה, בתקן האוסטרלי אנחנו לא נתקלנו בזה. 

היו"ר אילן גילאון:
תגיש לנו. אנחנו לא יכולים לבדוק את זה כרגע. 

אייל לב ארי:
מר יעקב עילם, למה במהלך הדיון? אלה הערות שאתם יכולים להגיש לנו מבעוד מועד. חבל על הזמן. 

 היו"ר אילן גילאון:
אני מבקש כל פעם מחדש שדברים כאלה, בעיקר כאלה שקשורים למידות, תאמו את זה ותבררו אחרי זה. אין לי את הנוסח לפניי, אני לא רואה אותו, זו בעיה. אי אפשר כל פעם להיזכר אחורה ולזוז קדימה. אם יש דברים כאלה ואתם שמים לב שצריכים לתקן דברים, כי אנחנו בטח עושים טעויות, אין שום בעיה, אבל לא בתוך הישיבה כל פעם. 

שמואל חיימוביץ':
בכל אופן, בפעם שעברה סוכם שהנציבות תבדוק את העניין הזה, ועדיין לא סיימנו את הבדיקה. נבוא עם תשובות. 

אייל לב ארי:
תקנה 29 (ב). 

היו"ר אילן גילאון:
לקרוא בלי פרשנות, בלי הסברים. אם יש בעיה מהותית, להעלות אותה. 

אייל לב ארי:
לגבי החנייה, אתם מבקשים---

צביה אדמון:
אני רוצה שמר שמואל חיימוביץ' יסתכל על זה רגע ויגיד לי אם הוא רוצה לדון בזה עכשיו או לא. 

אייל לב ארי:
אנחנו דנים בסעיף 29(ג), חלק ב' של התקנות, שדן בנושא על זמינות ותקינות התאמות הנגישות לשירות ציבורי לעניין הקצאת מקומות חנייה. 

שמואל חיימוביץ':
בזמנו אנחנו דיברנו על זה שחלק מהחניות שאמורות להיות לציבור הנכים ומותקנות מכח תקנות תכנון ובנייה במקום חדש, וגם בעתיד מכח תקנות לגבי נגישות מקום קיים, חלק מהם צריכים להיות פתוחים וזמינים לציבור. יש מצבים שבונים ועושים חניות נכים ובסוף הם סגורים רק לעובדי המקום. הדרך לאפשר את זה, זה להתייחס לזה בתקנות נגישות השירות. ככל שזה קשור לעניין הזה, רצוי לתת את הדעת במסגרת התקנות של נגישות השירות ולומר את זה. 

היו"ר אילן גילאון:
אז איך אתם מגדירים את זה? כל מה שנוגע לנושא של עבודה, עובדים או מקום, איננו ב---

שמואל חיימוביץ':
קודם כל יש תקנות בקשר לנגישות למקום העבודה וחייבים לתת מקומות חנייה לנכים למי שיש לו צורך בזה, על פי חוק השוויון. 

היו"ר אילן גילאון:
בסדר, זה לא על חשבון הקליינטים. 

שמואל חיימוביץ':
אם זה מקום שהוא במובהק מקום עבודה, חלק מהמקומות האלה יכול להיות כחלק ממה שמותקן באותו מקום. אם למשל זה בניין משרדים, והותקנו בו חניות נגישות, ובניין המשרדים בעיקר משמש כמקום עבודה---

היו"ר אילן גילאון:
זה נוגע רק למקום שהוא מקצה לעובדים שלו מקומות חנייה. מקום שהוא פתוח לגמרי, אתה לא יכול להגיד שום דבר. 

שמואל חיימוביץ':
אני לא מדבר על מקום פתוח, אני מדבר על, נגיד בניין משרדים, הוא הלך וסידר עכשיו חניות שמורות לרכב נכים, כמתבקש לפי תקנות מקום חדש, או מלכתחילה במסגרת תקנות של בניין חדש. עכשיו מאכלסים את המקום, שוכרים במקום את המשרדים וכולי, מה קורה עם אותן חניות שקיימות כחניות נכים? האם כולם יישמרו לטובת הציבור הרחב, או שהאם חלק מהן אפשר להקצות לטובת העובדים במקום? כי להתאים מקומות חנייה לפי הממדים המיוחדים, זה לא דבר כל כך פשוט. נכון שלא כל מי שיש לו תג נכה צריך את הממדים הגדולים של החנייה, אבל פה צריך לתת פתרון משולב לעניין הזה. אנחנו מציעים שנדון בזה בפעם הבאה, נבוא עם תשובה מסודרת. 

היו"ר אילן גילאון:
אתם צריכים לחשוב מה החלק היחסי שהקבועים תופסים מתוך סך כל החנייה. 

שמואל חיימוביץ':
נכון, ולהגביל ולומר שלפחות, אני כרגע זורק מספר, שליש מאותן חניות יהיו פתוחים לציבור שמגיע לבניין ולא יוקצה לטובת עובדי המקום. 

אורנה צרפתי:
בדרך כלל במקומות עבודה שיש הקצאה לנכים המקום גם מסומן שמית, שזה של העובדים, וכל המקומות האחרים, שהם לקהל הרחב, שצורך את השירותים, הם בתוך כל המכסה של המקומות של הנכים. אבל בדרך כלל זו לא כמות כזאת שמשרד ממשלתי לוקח לו מתוך 12 מקומות, הוא לוקח 8 לעובדים שלו. אם הוא לוקח 8, הוא יוסיף יותר. 

צביה אדמון:

יש כאן בעיה משפטית שאנחנו מנסים לפתור אותה, משום שיש שלושה סטים של תקנות שמדברים על חניות, ויש סתירה פוטנציאלית ביניהם. בתוך עצמם הם לא פתרו את זה, ולכן אנחנו מנסים להכניס את הפתרון כאן. אנחנו נביא את הפתרון. 

טיבריוס רבינוביץ:
אני רוצה להתייחס לסעיף 29(ג). להזכירך, אדוני, אנחנו דיברנו בעבר לגבי 29(ג), באחד הדיונים הקודמים. הניסוח בעצם מחייב את הגופים השונים לוודא שהמקומות זמינים ושימושיים בכל שעות מתן השירות. 

צביה אדמון:
לא לכך הכוונה וגם הניסוח שהצענו עכשיו הוא אחרת. הבעיה היחידה כאן היא בעיה של פוטנציאל ניכוס חניות נגישות לציבור על ידי מקומות עבודה, זה הכל. את הפתרון לכך אנחנו ניתן כאן ואנחנו נשנה. 

טיבריוס רבינוביץ:
רק אם אפשר לבקש, זה לא מתאים בסעיף 29, שמדבר על---

צביה אדמון:
נכון. 

טיבריוס רבינוביץ:
צריך לשים את זה במקום ייעודי. 

אייל לב ארי:
נכון, ואם תשימו לב, (ג) היה אמור להתחלף עם 14 למטה, אבל לא דנים בזה. 

שאול שרצר:
אני רק רוצה להפנות את תשומת לבנו עוד פעם שזה עניין של מצוינות, שהיא האויב של הטוב. אם אתם רוצים להטיל את עניין הקצאת החניות על החייב בביצוע התאמות נגישות, זה לא יילך, מכיוון שהוא לא חייב להקצות את החניות, בכל מקרה. 

שמואל חיימוביץ':
סליחה, אם יש בניין משרדים ולתוכו נכנסו שירותים שחייבים בהנגשה, יכול להיות שהוא צריך לשלם לבעל החניון שכירת מקומות שישמשו את באי המשרד שנושאים תו נכה. 

שאול שרצר:
הם לא נכים? הם ממילא נכים, ויש מקומות ש---

היו"ר אילן גילאון:
לא, מר שרצר, הם נכים שמגיעים כל יום למקום. 

שאול שרצר:
זאת אומרת שאתה רוצה עכשיו לאלץ מישהו שבמקרה שכר איזה---

היו"ר אילן גילאון:
אני לא רוצה לאלץ כלום, אני רוצה לעשות איזה שהוא חישוב שהוא פרופורציונלי, כמה אנשים קבועים אתה---

שאול שרצר:
זה לא יילך. 

צביה אדמון:
יש כאן אי הבנה. יש תקנות שמחייבות גורמים מסוימים להקצות חניות. בתקנות אחרות, לא כאן. אנחנו מפנים להם. 

שמואל חיימוביץ':
אבל אנחנו רוצים שאותן חניות, שהוקצו לנכים, ישמשו את מי שבסוף מאכלס את הבניין. זה חלק מהשירות. 

היו"ר אילן גילאון:
אם בעיקרון, מר שרצר, אתה צריך לקנות עשרה מקומות כאלה ויש לך עשרה עובדים---

שאול שרצר:
מי זה 'אתה'? 

היו"ר אילן גילאון:
אותו מוסד, נותן השירות. 

שאול שרצר:
השוכר של מקום החנייה? 

היו"ר אילן גילאון:
עזוב, מה זה חשוב?

צביה אדמון:
הכוונה היא לבעל חניון. 

שאול שרצר:
בעל החניון זה לא פה. 

צביה אדמון:
מה שקורה זה ככה, בעל חניון חייב לפי התקנות הקיימות כבר להקצות איקס מקומות חנייה, ואז יש מקומות עבודה---

היו"ר אילן גילאון:
אז יש לו עשרה עובדים שכולם מחזיקים בתו חנייה לנכה. 

שאול שרצר:
לבעל החניון? 

היו"ר אילן גילאון:
מה זה משנה, בעל החניון או ווט אבר? בעל המכולת. בעל אולם הקולנוע, הוא צריך להקצות איקס מקומות על פי קריטריונים שהתווינו, ויש לך בעיקרון עשרה אנשים עובדים בבית הקולנוע הזה שכולם מחזיקים תו חנייה לנכה, זאת אומרת שהם לוקחים את כל המקומות של החנייה כולה. 

שאול שרצר:
לפי הבנתי, בעל העסק לא צריך להקצות את החניות לנכים. זה הכל. 

צביה אדמון:
אני מנסה להסביר---

שאול שרצר:
לא צריך להסביר יותר מזה. 

צביה אדמון:
אני רוצה לנסות להסביר את זה שוב פעם. יש לך בעל חנות---

שאול שרצר:
סליחה, אני רוצה להגיד מלה אחת ליושב ראש. חוץ מהחובה שלכאורה מוטלת עליי לדאוג למבקרים שלי, עכשיו רוצים להטיל עליי חובה חדשה, שהיא בכלל מקורה במי שחייב להקצות מקומות. 

היו"ר אילן גילאון:
אני לא רוצה להטיל עליך שום דבר. אתה יודע מה? תקראו לזה 'משתמשים קבועים', בסדר? 

צביה אדמון:
אני אסביר את זה. 

שמואל חיימוביץ':
אבל אנחנו עדיין לא דנים בסעיף, למה אנחנו מפתחים דיון? אולי נבוא עם הצעה יותר טובה? 

צביה אדמון:
יש כאן אי הבנה. יש לך בעל חניון שחייב לפי התקנות הקיימות, החקיקה הקיימת, להקצות מקומות חנייה נגישה---

שאול שרצר:
אין דבר כזה בעל חניון. 

היו"ר אילן גילאון:
תביאו הצעה ואנחנו נשמע את ההצעה שלכם. 

שאול שרצר:
אין דבר כזה בעל חניון, זה בעל הקניון. 

היו"ר אילן גילאון:
נמשיך. 

אייל לב ארי:
אנחנו עוברים לחלק ג', סימן ב', 'מידע ותקשורת בשירות', תקנה 31. 

אילן שפירא:
שאלה אחת - סעיף 26א' רבתי, של שלט קולי, לא מופיע בדפים שחולקו עכשיו. בזמנו לא דובר, השאלה אם זה נמחק או לא נמחק. 
אייל לב ארי:
לא נמחק. הנציבות ביקשה לחשוב על הנוסח שהגישה. 

היו"ר אילן גילאון:
חבר'ה, בבקשה מכם, תפסיקו להעלות זיכרונות. אנחנו מתייחסים למה שכתוב כרגע, מה שלא נמצא, או שיימצא, או שהלך. 

אור רוזנמן:
מיד נביא את דברי ההסבר לתקנה הזאת, בינתיים אנחנו נקרא אותה.

(מקריא): 31. התאמות נגישות למידע. (א) מידע הנמסר לכלל הציבור ומידע המנסר באופן פרטני אודות כל שירות ציבורי וכחלק ממנו, בכתב או בעל פה, לרבות בטפסים, חוברות מידע ועלונים, הניתנים לכלל הציבור או לחלק בלתי מסוים ממנו, מכתבים והודעות וכן מידע הנמסר באמצעות הטלפון, למעט פרסומות, יימסר לבקשת אדם עם מוגבלות באופן שיבטיח לו נגישות למידע וקבלת השירות בכפוף לתקנות המשנה שלהלן'.

שאול שרצר:
יש פה טעות כתיב, צריך להיות 'נגישות למידע ולקבלת השירות'. כי דנו האם אנחנו מקבלים את קבלת השירות או את נגישות השירות? גם איפה שמחקתם, זה מופיע כך. 

היו"ר אילן גילאון:
זה יתוקן. 

אור רוזנמן:
(מקריא): (ב) מידע כאמור בתקנת משנה (א) יימסר לבקשת אדם עם מוגבלות, בנוסף על דרכי מסירת המידע הרגילות, באמצעות התאמת נגישות אחת או יותר, מטעם נותן השירות, אלא אם נאמר אחרת, כמפורט בתקנת משנה (ד), המתאימה למוגבלותו בשפות שבהן ניתן המידע לכלל הציבור. 

(ג) ההחלטה בדבר אמצעי העזר, או שירות העזר, אשר יינתן לאדם עם מוגבלות בכל מקרה נתון, תתקבל על ידי נותן השירות, בכפוף להתאמות שנותן השירות מחויב לספק, לפי תקנה זו, ולאחר שנותן השירות התייעץ עם האדם עם המוגבלות באשר להתאמת הנגישות המתאימה עבור האדם עם המוגבלות, תוך התחשבות במוגבלותו של האדם, באמצעים הטכנולוגיים המצויים ברשותו של האדם עם המוגבלות, ובכפוף למבחן הנטל הכבד מדי. 

שחר פרנקל:
רק שאלת הבהרה. האם התקנה הזאת חלה על שירות שאנחנו נותנים לאזרחים או שהיא חלה גם על השירות שאנחנו נותנים לשירותים שעובדים בתוך המשטרה? 

צביה אדמון:
לא, התקנות האלה דנות רק בשירות לציבור ולא לשוטרים. שוטרים הם עובדים ואז פרק התעסוקה חל עליהם. 

שחר פרנקל:
חוץ מדבר אחד שלעניינים מסוימים אין יחסי עובד-מעביד בין המשטרה לבין שוטריה, ולכן הניסיון לחדד, על מנת שאנחנו נדע---

צביה אדמון:
אני מבינה. גם אלה שאין יחסי עובד-מעביד אליהם. ייכנסו, אני מקווה, מתי שהוא, לפרק התעסוקה, כאשר יהיו תקנות לעניין תעסוקה. 

שחר פרנקל:
לפחות בשלב הזה, לא חל פנימה אלא רק החוצה? 

צביה אדמון:
לא חל עליהם, כן. 

אור רוזנמן:
מדובר על מידע שמיועד לכלל הציבור. השוטרים הם חלק מסוים בכל מקרה, וזה לא יחול לגבי השוטרים, זה יחול רק לגבי הציבור. 

צביה אדמון:
זה לא קשור, זה עובדים. 

אור רוזנמן:
(מקריא): (ד) (1) התאמות בתחום הראייה או בתחום הקוגניציה; (א) בדפוס נגיש. (ב) בקובץ קול, כגון MP3, כקובץ על גבי סי.די, או די.וי.די, או מדיה נפוצה אחרת שניתן להשמיעה באמצעות תוכנת קול שהיא בידי מקבל השירות עם המוגבלות תוך זמן סביר לפי העניין, ולא יאוחר משלושה שבועות לאחר הגשת הבקשה. (ג) בקובץ דיגיטלי, כגון פליינטקסט, או PDF, הניתן להקראה באמצעות תוכנת הקראה, או ניתן להמרה לברייל באמצעות מדפסת או צג ברייל תוך זמן סביר לפי העניין, ולא יאוחר משלושה שבועות לאחר הגשת הבקשה. (ד) באמצעות הקראה מיד עם הגשת הבקשה, היה המידע כתוב ביותר משלושה עמודים, רשאי נותן השירות לספק את ההקראה במועד שיתואם עם מקבל השירות, ולא יאוחר משבוע מיום הגשת הבקשה. (ה) בכתב ברייל, תוך זמן סביר לפי העניין, ולא יאוחר משלושה שבועות לאחר הגשת הבקשה. 

(2) התאמות נגישות בתחום השמיעה; (א) בדפוס או בכתב יד. (ב) בסיוע מערכת עזר קבועה או ניידת לשמיעה, או מערכת לתקשורת אישית, בה נעזר האדם עם המוגבלות לפי העניין, וככל שנדרש לפי תקנות אלה. 

רונן גיל:
בהתחלה רשום פה התאמות בתחום הראייה, או בתחום הקוגניציה, והפירוט מתייחס בעיקר להתאמות בתחום הראייה, כאשר מה שבולט פה בחסרונו, אם אנחנו מדברים על התאמות בתחום הקוגניציה הוא צירוף המלים 'בשפה פשוטה'. 

צביה אדמון:
זה מופיע בהמשך. 

רונן גיל:
אז בלבלו פה בין תחום הקוגניציה למה שקשור לתחום הקוגניציה. 

צביה אדמון:
אמרנו שאנחנו לא נכנסים לענייני לקויות, אז לא הזכרנו כאן לקויי למידה, שהם הקוגניציה לעניין זה. 

שמואל חיימוביץ':
חלק מהבעיות של קוגניציה הן לאו דווקא נפתרות על ידי שפה פשוטה, לפעמים זה גם על ידי תוכנה שמקריאה, אז לכן יש מקום להוסיף את זה.

אורנה ערן:
בסעיף הזה, רונן, הכוונה היא לקויי למידה, ובסעיף הבא שיתייחסו לזה, אז הכוונה לפיגור. 

אור רוזנמן:
אנחנו ב-(ד), שיהפוך להיות (ג): (מקריא): באמצעות שירות תרגום לשפת סימנים באחת השפות הרשמיות, על ידי אדם המיומן בשפת הסימנים שדובר בה האדם עם המוגבלות ומתקיים בתנאים אלה; (1) המידע שנדרש לגביו תרגום לשפת הסימנים הוא מורכב, דורש התדיינות ממושכת ובעל חשיבות גבוהה לענייניו של האדם עם המוגבלות, לדוגמה בשירותים כספיים או משפטיים, הניתנים לאדם עם מוגבלות. (2) הבקשה לקבלת התרגום הוגשה זמן סביר לפני מועד מתן המידע. (3) התאמות נגישות המשלבות הנגשה בתחום הראייה והשמיעה. (א) באמצעות כל אמצעי עזר או שירות עזר בו נעזר האדם דרך קבע, לרבות סיוע של אדם המלווה אותו ומסייע לו דרך קבע בתקשורת, כגון תרגום לשפת הסימנים במגע או שימוש בכפפה אינסטרומנטלית המותאמת אישית לאדם. (ב) בדפוס נגיש. (ג) בכתב ברייל, תוך זמן סביר לפי העניין, ולא יאוחר משלושה שבועות לאחר הגשת הבקשה. (ה) בקובץ דיגיטלי כגון פליינטקטס או PDF הניתן להקראה באמצעות תכנת הקראה, או ניתן להמרה לברייל באמצעות מדפסת או צג ברייל, תוך זמן סביר לפי העניין, ולא יאוחר משלושה שבועות לאחר הגשת הבקשה. 

סמי סירואה:
(מתרגם): גל רוקניאן מהאגודה לקידום החירש - אני רוצה לשאול שאלת הבהרה, לפי מה שאני מבינה, לא מצוין פה שיש צורך במתורגמן עם תעודה מוסכמת, כי אין הגדרה של הפרופסיה, השאלה מי אחראי להזמין את שירותי התרגום, האם נותן השירות, או האדם החירש? מי אחראי להזמין את אותם שירותים? 

צביה אדמון:
נותן השירות. 

סמי סירואה:
(מתרגם): אוקי, אז צריך לקחת בחשבון שצריך לעשות התאמות אופטימליות כדי שהשירות יהיה מושלם. זאת אומרת שהאדם החירש יוכל לבחור את סוגן השירות או נותן השירות, כי לא כל מתורגמן מתאים ללקוח וצריך לשים לב לכך. ובגלל שהאדם לקוי השמיעה זקוק לשירותי תרגום יום יום 24 שעות בכל מיני מקומות, הוא יודע לעשות את ההתאמות הכי טוב עבורו, על מנת לקבל את השירות שמתאים לו. 

צביה אדמון:
איזה התאמות? 

שמואל חיימוביץ':
אז הוא יבוא ממילא עם מתורגמן איתו? 

סמי סירואה:
(מתרגם): היא אומרת שכן, הוא יוכל להגיע עם המתורגמן---
היו"ר אילן גילאון:
אבל אנחנו לא הבנו מה ההתאמות האלה לתרגום. 

שמואל חיימוביץ':
אני לא חושב שנפסלת האפשרות---

סמי סירואה:
(מתרגם): אני אתן לכם דוגמה, למשל אדם חירש שבעצם צריך מישהו שידובב אותו מרוסית לשפת סימנים, אז צריך מישהו שיידע שפת סימנים ישראלית ושפת סימנים רוסית, והאדם שנותן את השירות לא יודע שהחירש הוא דובר שפת סימנים רוסית. יכולה להיות בעיה עם הנושא הזה. 

צביה אדמון:
בנושא של שפות, קבענו בתקנות שהתרגום לשפת סימנים ייעשה רק בשפות הרשמיות. לכן אנחנו לא התייחסנו... בכוונה הוצאתי החוצה את כל הנושא של מתורגמנים לשפת סימנים ברוסית, באמהרית, בשפות אחרות, גם משום שבחלק מהמקרים אנחנו לא בטוחים שיש מתורגמנים כאלה, ומה רמתם ומאיפה הם... אין עליהם כרגע שום הסדר של המקצוע, כמו שאמרנו.  חוץ מזה, הנושא של התרגום עצמו משפה אחת לשפה שנייה, איננו התאמת נגישות, לכן יש איזה לאקונה, יש בעיה מסוימת כאשר אדם חירש נעזר רק בשפת סימנים ברוסית, למשל. אנחנו לא יכולים לחייב את נותן השירות. אני מניחה שכאשר השירות הזה של תרגום לשפת סימנים יהיה מוצע לנותני שירות, כאשר הם יידעו את החובה שלהם, יידעו היכן לחפש מתורגמנים, מתורגמנים לשפות אחרות גם יציעו את עצמם, אבל אנחנו לא יכולים לחייב כרגע, במצב הנוכחי גם תרגום לשפת סימנים ברוסית. 

שאול שרצר:
סליחה, אבל יש תקנת משנה (ד) בעמוד 3, שאומרת את זה, 'באמצעות שירותי תרגום לשפת הסימנים על ידי אדם המיומן בשפת הסימנים שדובר בה האדם עם המוגבלות'. 

צביה אדמון:
אנחנו הגבלנו את זה רק לשפות רשמיות בתקנה אחרת. 

היו"ר אילן גילאון:
אז זה קורה כמו בכל מקום אחר, לגבי אנשים שאין להם שום מוגבלות בתרגום הזה. זה אותו דבר. 

אור רוזנמן:
בנוסף, אני רוצה גם לציין, על פי תקנת משנה (ג), זה צריך להיות לאחר התייעצות עם האדם עם המוגבלות. בכל מקרה נותן השירות צריך לתאם את זה, ואז גם תהיה אפשרות לתאם ספציפית את סוג השירות הניתן. 

היו"ר אילן גילאון:
מה זאת אומרת? 

 אור רוזנמן:
לא חובה, אבל חובה להתייעץ איתו לפני, אם הוא מבקש. 

היו"ר אילן גילאון:
מי אמור לתאם את זה? 

אור רוזנמן:
נותן השירות, לפני שהוא בוחר ולפני שהוא מזמין בעצם לצורך העניין את המתורגמן, אז הוא צריך להתייעץ עם האדם עם המוגבלות. באותה התייעצות יהיה אפשר לתת איזה שהיא---

היו"ר אילן גילאון:
איך הוא מתייעץ איתו? 

אור רוזנמן:
הרי בכל מקרה צריך לבקש מראש. 

צביה אדמון:
אני מפנה אתכם בבקשה לעמוד 13 בדפי ההסבר, שם כתוב בדיוק כיצד השירות הזה יינתן. אלה דברי הסבר שהכנתי לעניין סעיף 31. אני עשיתי את זה במתכונת של שאלות ותשובות ודוגמאות, כיד הדמיון המאוד מצומצם שלי. 

היו"ר אילן גילאון:
אם אתם מגישים דברי הסבר, שזה יגיע לאנשים לפני הדיון, אחרת אין טעם. 

צביה אדמון:
ביקשתי את זה, אני לא יודעת מדוע זה התעכב. 

היו"ר אילן גילאון:
בואו נמשיך. 

מיכל פליישר:
אני חוזרת רגע לסעיף 31(א) בהמשך להערה של הגהה, 'ולקבלת השירות'. אני קראתי את זה שוב ואני עדיין לא בטוחה שזה ברור. אנחנו ננגיש את המידע, אני מהוט, נותנים שירותי טלפון, אינטרנט, אז אפשר לחשוב על חברה שנותנת טלוויזיה, זה שירות רחב ביותר, אז בהנחה שננגיש את המידע, אני רוצה שיהיה ברור שאנחנו נגישי מידע אודות השירות, ולא את השירות עצמו, למשל את שירותי הטלפון, אנחנו מכח תקנות אחרות, מנגישים, יש מוקד תיווך טלפוני, שם אנחנו עושים עבודה להנגיש את השירות, שירות הטלפון, שיהיה אפשר להשתמש בו גם אנשים עם מוגבלויות שמיעה. פה מדובר רק על המידע ולכן השאלה מופנה לנסחים פה, אם לא יהיה נכון לכתוב באופן שיבטיח לו נגישות למידע אודות השירות. 

צביה אדמון:
ההערה איננה רלוונטית, כיוון שהתקנות האלה אינן עוסקות בשירותי טלפון והניסוח הוא מדויק, מידע אודות השירות והשירות עצמו. אין כאן שום רלוונטיות ל---

היו"ר אילן גילאון:
הניסוח הזה לא ברור לה. 

צביה אדמון:
זה לא חל על טלפונים. 

מיכל פליישר:
הטלפון זה דוגמה, אני יכולתי לשים שם גם בנק. טלפון, פשוט נעניתי להניף בנושא כדוגמה כי זה נושא שמוסדר בתקנות אחרות, אבל בואו נחשוב על שירותי האינטרנט, אני נותנת שירות לציבור. ברור לי שמטרת התקנות האלה לוודא שמידע אודות השירות אני נותנת לכל הציבור, כולל לציבור עם המוגבלויות, אז באופן שיבטיח לו נגישות למידע אודות שירות, ולא באופן שיבטיח לו נגישות למידע ולשירות. 

שמואל חיימוביץ':
סליחה, אם אתם נותנים שירותי תמיכה לאינטרנט, אתם לא תיתנו לאנשים עם מוגבלות שמיעה? 

מיכל פליישר:
זה לא מה שאני אומרת. 

שמואל חיימוביץ':
אבל זו בדיוק כוונת המחוקק. 

אייל לב ארי:
מה זה מידע אודות השירות? אני נותן שירות בתחום---

רונן גיל:
התקנות האלה עוסקות בהנגשת השירות. 

מיכל פליישר:
הן לא עוסקות בהנגשת השירות. 

רונן גיל:
זו הכותרת של כל התקנות האלה. 

היו"ר אילן גילאון:
אני לא מבין מה את אומרת. 

מיכל פליישר:
אז אני אגיד שוב, והוויכוח מוכיח שאני צודקת. התקנות לא עוסקות בהנגשת השירות. 

קריאה:
התקנה הזאת. 

מיכל פליישר:
הן עוסקות אולי בכלל, התקנה הזו, נכון. 

היו"ר אילן גילאון:
מה החשש שלך? 

מיכל פליישר:
החשש שלי שלא ישתמע מזה שאני צריכה לעשות התאמות שונות כדי להנגיש את השירותים השונים, למשל את שירותי הטלוויזיה אנחנו מנגישים באמצעות כתוביות. 

צביה אדמון:
התקנות האלה אינן עוסקות בשירותי הטלוויזיה, כי כל נושא הכתוביות וההנגשה למוגבלי שמיעה וראייה מוסדר בחקיקה נפרדת. התקנות האלה אינן עוסקות בכך. 

מיכל פליישר:
אני מודעת לזה, אני רק אומרת שבתת פרק הזה אנחנו מדברים על הנגשת המידע אודות השירות---

צביה אדמון:
לא, התקנה הזאת עוסקת גם בהנגשת השירות. היא לא חלה עליכם, ולכן לא ישתמע מהתקנה הזאת שאתם נדרשים ל---

מיכל פליישר:
היא כן חלה עליי. 

שמואל חיימוביץ':
היא כן חלה עליהם בקטע של נתינת שירותי אינטרנט. 

צביה אדמון:
כן, אבל לא שירותי הטלוויזיה. שירות האינטרנט עצמו, אתם לא חייבים לעשות אותו נגיש, מלבד תקנה 36, במידה והיא חלה עליכם, אבל זהו. 

מיכל פליישר:
אנחנו מסכימות בזה כאן, אבל לא ברור שזה עולה מהנוסח. 

היו"ר אילן גילאון:
איך את היית מנסחת את זה? מה נדרש לך בניסוח כדי שזה יהיה ברור? 

מיכל פליישר:
'באופן שיבטיח לו נגישות למידע אודות השירות'.

צביה אדמון:
לא, לא. סליחה, זה מידע אודות השירות והשירות עצמו, כי השירות עצמו הוא בעל פה ובמסמכים. 

היו"ר אילן גילאון:
אודות השירות, זה השירות עצמו, לא? 

צביה אדמון:
כן, זה מה שכתוב. 

היו"ר אילן גילאון:
למה אני צריך אודות השירות והשירות עצמו? 

קריאה:
למשל אם אתה מתקשר להוט ואתה רוצה משהו ואתה חירש, אז תתכתב איתם במקום לדבר, כי אתה לא שומע אותם; אז זה לשירות ואודות השירות. 

צביה אדמון:
זה חלק מהשירות שהם נותנים, והשירות הזה צריך להיות נגיש. 

היו"ר אילן גילאון:
רק אם למישהו יש הצעה לפתרון. 

רונן גיל:
אני חושב שזה קצת מוזר להפריד בין המידע אודות השירות והשירות עצמו. כאשר אנחנו עוסקים וכל התקנות האלה עצמן, הכותרת של כל התקנות האלה, הן תקנות לנגישות השירות, וכאשר מידע הוא חלק אינטגרלי מן השירות עצמו, אנחנו פה לא יכולים להפריד בין נגישות המידע על השירות לבין נגישות לקבלת השירות. קבלת השירות והמידע על השירות הם שני חלקים שכרוכים זה בזה. ואם אנחנו נקבל את ההצעה להפריד ולהנגיש במקרה אחד את השירות ובמקרה אחר רק את המידע, אנחנו יכולים פשוט לחטוא במטרה של הנגשת השירות. 

היו"ר אילן גילאון:
נאה דרשת. 

גבריאלה עילם:
אני חושבת, צביה, שבסעיף 31(א) צריך להבין את הניסוח כמו שאת טוענת, אבל אולי זה לא מספיק ברור. 

צביה אדמון:
אני חושבת שהניסוח הוא מדויק ואם אנחנו רק נוסיף, אנחנו נגרע. זה מתומצת וחד משמעי. 

גבריאלה עילם:
זה ברור שזה גם מידע על השירות, ככל שזה נוגע לשירות עצמו. לא פרסום. 

צביה אדמון:
גב' עילם, ככל שאנחנו נוסיף כאן, אנחנו נגרע. 

גבריאלה עילם:
אבל אני שואלת אם הבנתי נכון, שמדובר במידע, גם במידע על השירות---

צביה אדמון:
מידע אודות השירות ומידע כחלק מהשירות. 

היו"ר אילן גילאון:
אני שוב חוזר, אני מבקש שבעיות ניסוח, ובעיקר כשהחומר נמצא בפניכם, לפתור אותן לפני כן. אני לא מתכוון לבזבז פה את הזמן על בעיות ניסוח, אלא מהות. 

מיכל פליישר:
אתה פשוט דוחה את הבעיות לבתי המשפט. 

קריאה:
לא, תעבירי הצעות ניסוח לייעוץ המשפטי. אם זו בעיה של ניסוח, זה לא לדיון מהותי בוועדה. זה מה שהיושב ראש אומר לך. 
מיכל פליישר:
אז אני מקבלת את ההערה ואני אעבור להערה מהותית רחבה. כשאני קוראת פה את החלופות, שחלקן מורכבות יותר לביצוע ואחרות פחות, של הנגשת השירות, הדבר הראשון שקראתי את הסעיף, כמכלול, אמרתי לעצמי 'בוודאי נותן השירות יכול לבחור באחת מהחלופות'. לא מתקבל על הדעת ואפילו נראה לי במסגרת מבחן המכביד מדי, שנותן שירות יצטרך להעמיד על המדף את כל החלופות---

היו"ר אילן גילאון:
יש ויש. יש שצריך לתת את כל החלופות ויש כאלה ש---

צביה אדמון:
גברתי, אני מאוד ממליצה לך לקרוא את דברי ההסבר. אנחנו מדברים כאן על אוכלוסיות שונות, על מגוון של מוגבלויות וגם בכל קבוצת מוגבלויות יש תתי קבוצות וצריך לתת מענה לכולם. אנחנו לא יכולים לתת מענה רק לחירשים ולא לעיוורים, או רק ללקויי ראייה ולא לעיוורים מלאים. זהו. 

היו"ר אילן גילאון:
יש מקומות שאפשר בדרך אחת לפתור. היא מדברת על סוג אחד מוגבלות, לא על מוגבלויות שונות, אני מניח. 

מיכל פליישר:
שצריך לתת לעוסק את הזכות לבחור בין אחת מהחלופות, ואם הוא בוחר בחלופה האחת---

צביה אדמון:
זה מה שיש בתקנה. 

שמואל חיימוביץ':
זה מה שכתוב פה. 

אורנה צרפתי:
זה מגוון התאמות לאנשים. 

מיכל פליישר:
ובתנאי שהיא תתאים, אבל זה לא אומר שאין כמה חלופות שמתאימות. 

אורנה צרפתי:
כדי שאנשים עם מוגבלות יוכלו ליהנות מהשירות שלך, צריך להתאים את השירות שלך. אלה ה-facilities להתאים אותם. אז את לא יכולה להגיד, אני אקח רק אחד. 

מיכל פליישר:
הערה אחרונה שאני רוצה לומר בהקשר הזה, שכשמדובר בחלופות שמטילות נטל מכביד במיוחד, ואפשר היה לשפוך---

היו"ר אילן גילאון:
גב' פליישר, לגבי נטל מכביד במיוחד---

מיכל פליישר:
למשל במסגרת הנושא של מתורגמנים בשפות שונות. 

היו"ר אילן גילאון:
אז הסבירו שאין בשפות השונות, יש לשפת הסימנים ואנשים מתבקשים ללמוד את השפה הרשמית, או למצוא חבר שנמצא בסביבה שיתרגם להם מעברית לעברית. 

מיכל פליישר:
מי נושא בעלות הכספית. 

שמואל חיימוביץ':
של מה? לשפות הרשמיות זה נותן השירות. 

היו"ר אילן גילאון:
חבר'ה, אנחנו מדברים על דברים שכבר סיכמנו עליהם. 

מיכל פליישר:
אני חושבת שאם בוחרים בחלופות שהן מאוד יקרות---

צביה אדמון:
אין כאן אף חלופה שהיא יקרה. אף אחת. נושא הנטל הכבד מדי יוסדר בתקנות נפרדות. 

היו"ר אילן גילאון:
זה לאורך כל הדרך, דרך אגב. אנחנו מבינים, גב' מיכל פליישר, אני יודע שהוט נמצאת בקשיים עם קליינטים כמוני, שלא משלם בזמן. 

מיכל פליישר:
הנושא יקר ללבי, אבל יש פה ראייה חד צדדית. 

היו"ר אילן גילאון:
לגמרי לא. אני מתקומם נגד מה שאת אומרת עכשיו. אני חושב שמה שמוביל אותנו פה זה היישומיות והמידתיות ולא מה שאת אומרת. 

מיכל פליישר:
המידתיות, זאת המלה. לכן כשאני אומרת 'בואו תאפשרו לעוסק לבחור בין חלופות שונות', זו אמירה סבירה. 

שמואל חיימוביץ':
זה מה שכתוב. כל עוד זה נותן לאותו סוג מוגבלות את המענה---

היו"ר אילן גילאון:
אנחנו תמיד נבחר באפשרות הטובה ביותר, אחרת נגיע למצב של נטל קשה, אז מה עשינו? 

מיכל פליישר:
אני מבינה את הנוסח שכל החלופות אני צריכה להיות מוכנה לתת אותן. כך אני מבינה את הנוסח. יש פה חלופות מן הגורן ומן היקב ואני צריכה להעמיד את כולן וזה אומר בחלק מהמקרים שאני צריכה לפתח מערכות מתאימות, גם אם אני סבורה שאני יכולה לתת מענה ללקוחות שלי באמצעות חלופות אחרות---

היו"ר אילן גילאון:
מה לעשות שאנשים עם מוגבלויות הם בוואריאציות שונות של מוגבלויות?  
מיכל פליישר:
אמר כאן מישהו שאויבו של הטוב ביותר זה המצוין. זה באמת איזה שהוא ניסיון להקיף את כל הטווח---

רוני שכטר:
זה ניסיון להנגיש למרב האנשים. 

היו"ר אילן גילאון:
סיימת, גב' מיכל פליישר? גם על זה דנו. 

קריאה:
אני מציע שתעבירו את הבקשות ל-YES, ואז יקבלו שם את ה---

היו"ר אילן גילאון:
אסור לעשות פה פרסומות. 

שוש רבינוביץ:
אני רק בכל זאת רוצה עוד לחזור לכמה רגעים לעניין של מידע אודות השירות. אנחנו ישבנו עם הנציבות וגם עם הארגונים, עם נגישות ישראל, עם מטה המאבק, ובאמת זה היה מפגש מאוד יפה, העסקים, הדואר, איגוד הביטוח, בנקים, מלונות, וגם אז אנחנו הבענו את החשש שרק המלה 'מידע' זה לא מספיק, לא יבינו את זה, ואז סיכמנו שיהיה מידע אודות השירות. אז בכל זאת אני מבקשת כן לשקול את זה. כי כנראה שזה באמת לא מספיק ברור. 

צביה אדמון:
כתוב כאן 'מידע אודות השירות'. 

שוש רבינוביץ:
לא, 'מידע הנמסר ל...'. לא. 

צביה אדמון:
'באופן פרטני אודות כל שירות ציבורי וכחלק ממנו. הדבר כתוב, אני לא יודעת למה ההערה הזאת נועדה. שאלתי את גב' שוש רבינוביץ בפעם הקודמת. 

שוש רבינוביץ:
שהסיפא יהיה מנוסח כמו הרישא. הסיפא לא היה כשאנחנו דיברנו ואישרנו. 

צביה אדמון:
לא שיניתי שום דבר. 

שוש רבינוביץ:
שיהיה כתוב 'מידע כאמור', פשוט. 

היו"ר אילן גילאון:
לסיכום הזה לא הצלחתם להגיע? שהסיפא יהיה מנוסח כמו הרישא? 

צביה אדמון:
אני קוראת את הסיפא: 'יימסר לבקשת אדם עם מוגבלות באופן שיבטיח לו נגישות למידע', כאשר מידע מוזכר ברישא, זו אותה פסקה, למידע שאנחנו מתייחסים אליו, 'ולקבלת השירות'. 
אילן שפירא:
אבל ברישא את מדברת על מידע אודות כל שירות ציבורי ובחלק ממנו. תכניסי בסיפא, 'באופן שיבטיח לו נגישות למידע אודות השירות הציבורי וכחלק ממנו'. 

צביה אדמון:
אבל אני אומרת לַמידע, לַ, זה כבר מחזיר אותי, זה עניין של תחביר עברי פשוט. 

אילן שפירא:
כן, אבל אחר כך את מוסיפה 'ולקבלת השירות'. ב''ולקבלת השירות' את מעבירה למשהו אחר. 

היו"ר אילן גילאון:
אני אביא לכם עורך דין ועורך לשוני. אי אפשר ככה. אנחנו פשוט שורפים פה 80% מן הזמן על דברים שאין שום סיבה שנשרוף את זה פה. 

ראובן ברון:
אני חוזר למה שהיינו קודם.

היו"ר אילן גילאון:
למה חוזר? למה כולם חוזרים? 

ראובן ברון:
לא, אל תכעס עליי סתם. 

היו"ר אילן גילאון:
לא יודע, אתה האחרון שנתקעת לי עכשיו, מה אני אעשה? לא כועס. 

ראובן ברון:
לא, אני חוזר למה שאילן קרא לפני כמה דקות, לפני הסימפוזיון הזה, אני דווקא מחזיר את הגלגל קדימה. אדם שהוא גם מוגבל ראייה וגם מוגבל שמיעה, מה שחסר לנו פה, התאמות בתחום השמיעה, והייתי יותר מזה מציע שאדם כזה שהוא גם מוגבל שמיעה וגם ראייה, יהיה כתוב אותו קטע שכתוב שם 'כפפה אינסטרומנטלית', וכן הפתרונות שניתנים לאדם עם בעיית ראייה ועם בעיית שמיעה. פשוט לעשות את זה הרבה יותר קצר, אבל בכל מקרה שיכיל גם את השמיעה, כי חלקם רוצים פתרון שמיעתי. 

צביה אדמון:
ראובן, אין כאן סתירה. זה לא אומר שאם ייתנו לו לפי זה, לא ייתנו לו לפי אחר. אדם שרוצה את הפתרונות מתחום השמיעה או הראייה בלבד, גם אם יש לו ריבוי מוגבלויות, יכול בהחלט לבקש את זה. זה לא סותר כאן. 

 ראובן ברון:
זה לא מה שכתוב. כתוב שהוא יכול לבקש כתב נגיש, כלומר זה פתרון בתחום הראייה. יש לו שרידי ראייה. מה קורה אם יש לו שרידי שמיעה? לא כתוב שמגיע לו גם הקראה או אני לא יודע מה. 

אורנה ערן:
כתוב ב-(ה) בסעיף האחרון. היה כתוב לפני כן לאדם חירש-עיוור, ושינו רק את הנוסח, אבל זו הכוונה, למי שהתקשורת שלו היא אחרת, לאדם חירש עיוור שהתקשורת שלו היא או באמצעות שפת סימנים ומגע, או איות במגע. זאת אומרת, רק לאוכלוסייה הספציפית הזו, לא לאלה שיש להם רק לקות שמיעה וייתנו להם את ההתאמה הזו. הם כבר טופלו בסעיפים הקודמים. 

ראובן ברון:
אבל גם ליקוי ראייה כבר טופל קודם והסעיף הראשון פה הוא בדפוס נגיש. 

אורנה ערן:
לא, כשהלקות קיימת יחד. 

ראובן ברון:
תראו, מדובר פה בתסמונת אשר, סליחה, לאנשים שלא רואים ולא שומעים. אז ישנם שלא שומעים בכלל ולא רואים בכלל, הכפפה זה מצוין, ההמרה לברייל מצוין. עכשיו מתחילים להוריד את הלקויות, יש כאלה שקצת רואים או קצת שומעים, אז מי שקצת עוד רואה, נותנים לו דפוס נגיש, זה בסדר, מצוין פה, לאיש עצמו. לא כתוב פה מה עושים לאחד שהוא, מה לעשות, כבר לא רואה אבל הוא עדיין שומע. אני מבקש שתהיה לו גם את זכות השמיעה, והייתי בכלל מקל, לא מפרט שם דפוס נגיש, שליחה למחשב וכתב ברייל. מוותר על כל הדברים האלה, מוסיף עוד משפט אחד, בנוסף לכפפה האינסטרומנטלית ואומר 'הפתרונות כפי שניתנו קודם בסעיף (1) ו-(2)'. 

צביה אדמון:
הסברתי לך, מר ראובן ברון, שזה לא סותר, אדם יכול לבקש איזו התאמה שמתאימה לו ושהוא זקוק לה, ולא משנה מאיזה קטגוריה, ולא משנה איזה תסמונת יש לו. 

נורית נוי:
אני מבינה את מה שהוא אומר. מה שהוא אומר, שעל לקות אחת כביכול נותנים הסבר של הפתרון ועל השנייה לא. מה שאני חושבת שהוא רוצה שיוסף כאן, זה שלאנשים לקויי ראייה ולקויי שמיעה, יהיו גם אמצעי הגברת שמיעה, אם הבנתי אותו נכון, כי הוא רואה אי איזון בין שני הפתרונות לשני החושים. הבנתי אותך נכון? 

ראובן ברון:
בדיוק. 

צביה אדמון:
מה חסר כאן, ראובן? 

ראובן ברון:
התאמות שמיעה, או להוריד את שניהם ולהגיד 'התאמות כפי ש...'---

נורית נוי:
צוין בסעיפים הנפרדים לשתי הלקויות האלה. 

סמי סירואה:
(מתרגם): מר גילאון, גל רוקניאן, מהמכון לקידום החירש, רוצה להתייחס לסעיף התרגום לשפת סימנים. 

היו"ר אילן גילאון:
אבל אנחנו באמצע ניסוח של סעיף כרגע. האם הגענו לעמק השווה, ראובן? 

ראובן ברון:
אני לא יודע. 

היו"ר אילן גילאון:
איך אתה רוצה שזה ינוסח? 

נורית נוי:
גב' אדמון, את יכולה להוסיף ראייה ושמיעה? 

צביה אדמון:
אני אוסיף את זה, אם זה חסר. אני חושבת שזה רק ייצור בלבול מיותר, כפילות מיותרת, אבל אם אתם רוצים, אני יכולה להוסיף. 

סמי סירואה:
(מתרגם את גל רוקניאן): לגבי עמוד 3, סעיף (2), הבקשה לקבלת התרגום הוגשה זמן סביר לפני מועד מתן המידע, השאלה היא מה זה זמן סביר. 

צביה אדמון:
זה תלוי בנסיבות המקרה. 

סמי סירואה:
(מתרגם): אני אחזור על השאלה. כולנו הבנו שבעצם השירות לשפת הסימנים הוא באחריות גם הלקוח וגם באחריות המקום נותן השירות וצריך לחשוב על זה. השאלה שלי ואני מעלה את זה, מה זה אומר זמן סביר? 

צביה אדמון:
זמן סביר, תלוי בנסיבות המקרה ולכל שירות יש את לוחות הזמנים שלו. יש דברים שהם יותר דחופים, יש דברים שהם פחות דחופים. אנחנו לא יכולים לדעת את זה מראש, לכן המבחן חייב להיות גמיש. יש אין ספור שירותים, אין ספור אנשים ודרכי התקשרות. כל מקרה לגופו. 

היו"ר אילן גילאון:
ובכל זאת? 

צביה אדמון:
בכל זאת כל מקרה לגופו. 

אורנה צרפתי:
לחלק מהדברים שנתת זמן, לפחות שלושה שבועות, אמרת. 

היו"ר אילן גילאון:
תני דוגמה ומה סביר לגביה. 

סמי סירואה:
(מתרגם את גל רוקניאן): אני יודעת למשל במכון לקידום החירש יש מרכז,' מרכז סלע', שנותן שירותי תמלול ותרגום לאנשים לקויי שמיעה. זמן הטיפול שנדרש הוא שבוע, וגם אז לא תמיד זה מספיק. ישנם מקרים שבהם אדם חירש לא מקבל שירותי תרגום. פה אסור להשאיר את הפרצה, או את הפתחים האלה, כי זה משהו שהוא מאוד מעורפל. 

צביה אדמון:
כמה זמן את מציעה? 

היו"ר אילן גילאון:
זמן סביר זה בעיני המתבונן? אני לא מבין. 

סמי סירואה:
(מתרגם את גל רוקניאן): צריך באמת לעשות הבחנה בין מקרים דחופים או שירותים דחופים, או שירותי נוחיות. 

צביה אדמון:
יש כל מיני שירותים, לכן אמרתי 'סביר'. אם אדם בא למשל ורוצה להתייעץ עם עורך הדין שלו והוא במעצר, ועורך הדין שלו צריך לתקשר איתו בשפת סימנים, האם את חושבת שצריך לחכות שבועיים? לא. 

סמי סירואה:
(מתרגם): לא, 24 שעות. אבל ישנה בעיה---

היו"ר אילן גילאון:
אז סביר זו הערה ערכית וזהו. 

נורית נוי:
למה לא נגיד שלושה שבועות, להוציא מקרי חירום שהם בזמן סביר? 

היו"ר אילן גילאון:
אני אגיד לך למה, גב' נורית נוי, כי אז אנחנו נדון כרגע מה זה מקרי חירום. 

נורית נוי:
הנה, כשמישהו בבית סוהר וצריך לדבר עם עורך הדין שלו. זה חירום. 

צביה אדמון:
ואז יהיו דיונים משפטיים אם מקרה מסוים הוא מקרה חירום, או לא מקרה חירום. 

סמי סירואה:
(מתרגם): אני מציעה באמת שאולי ניפגש עם הנציבות ונלמד את הנושא קצת יותר לעומק ונביא איזה שהיא הצעה למפגש הבא. 

צביה אדמון:
אתם יכולים להגיש הצעה, אני רק מזכירה לכם שכבר ארבע וחצי שנים שאנחנו מתאמים איתכם את התקנות האלה, חלק מההערות שלכם נכנסו לתקנות האלה, והיה לכם הרבה הרבה זמן כדי להעלות את הדברים האלה מקודם. 

רוני שכטר:
מה, את נוזפת בנו? אני חשבתי שאתם משרתים את הציבור בנציבות. זה לא במקום, ההערה הזו. 

היו"ר אילן גילאון:
רוני. זה לא במקום ההערה הזאת, ויחד עם זאת יש לנו בין שבוע לשבוע, עכשיו יש לנו מרווח מסוים, את כל ההערות האלה אפשר לפתור מקודם ולא לבזבז פה את הזמן של כל השולחן. אנחנו גם חוזרים בחזרה לכל מיני דברים, שום דבר לא תורה מסיני. בואו נמשיך. וגם יש דברים שצריך באמת להשאיר למבחן הסבירות האנושית. 

אור רוזנמן:
אנחנו בעמוד 4, תקנת משנה (4), למעלה. (מקריא): התאמות נגישות בתחום הקוגניציה או בתחום הנפש. (א) בעל פה או בכתב יד, בלשון ובאופן המותאמים למוגבלותו. (ב) בדפוס נגיש ותוך שימוש בפישוט לשוני, כמשמעותו בת"י 1918, חלק 4, בעיצוב ברור ובסמלול לפי העניין ולפי אופי המידע. (ג) בקובץ קול, כגון MP3, כקובץ על גבי סי.די---

אייל לב ארי:
לעניין הפישוט הלשוני, יש כאן הערה. 

שאול שרצר:
יש לי הערה קודם. לעניין הכותרת והקוגניציה. זה מופיע כבר בסעיף הקודם, זה יכול לבלבל. 

אייל לב ארי:
לא, לא. התחום הראשון שבזמנו היה רשום, תחום הראייה והקוגניציה, בא לבוא ולעשות את ההתאמה בעקבות ההחלטה של הוועדה לגבי מה שהיה בזמנו, אדם עם מוגבלות ראייה או לקוי למידה. זה אל"ף. לגבי 4, כשבעצם תחום הקוגניציה הוא תחום הנפש, זה מתייחס לאדם עם מוגבלות שכלית, מוגבלות נפשית או מוגבלות בתחום הספקטרום האוטיסטי. 

שאול שרצר:
יש שני פירושים למונח קוגניציה? 

אייל לב ארי:
אם תמצא לי מלה אחרת, בבקשה. אבל בשביל זה אנחנו גם מפרסמים את הנוסח כמה שיותר מראש. 

היו"ר אילן גילאון:
זה מפריע לך, מר שאול שרצר? אתה לא יכול לחיות עם זה? 

שאול שרצר:
אני יכול למחוק את זה וגם אני אחיה יותר טוב. 

קריאה:
למה למחוק את זה? 

שאול שרצר:
כי יש את ההתאמות, מה זה חשוב איך קוראים להן? 

אייל לב ארי:
מר שרצר, לא אתה אמרת שהאויב של הטוב מאוד הוא המצוין? 

שאול שרצר:
עכשיו כולכם תצטטו את זה? במהלך הרבע שעה האחרונה שניים ציטטו. 

היו"ר אילן גילאון:
למדנו ממך. 

שאול שרצר:
אני לא המצאתי את המשפט הזה. 

אייל לב ארי:
בסדר, נתליתי באילנות גבוהים. 

שאול שרצר:
הרי אמרנו שלא נקרא למוגבלויות בשמן, נמחק את זה, יישארו ההתאמות רק, מה אכפת לך איך יקראו לזה? יקראו לזה 'משה'. 

צביה אדמון:
אנחנו דנו בנושא הזה. 

היו"ר אילן גילאון:
אני אומר לכם, אני לא יודע איך לצאת מזה. אי אפשר. או שאתם לא מתנסחים, אין לי מושג מה. יש פה הרבה עורכי דין, אז בבקשה. למה את ההערה הזו לא הערת קודם? 

שאול שרצר:
לא חשוב, אני אגיד לך אחרי הדיון למה. 

היו"ר אילן גילאון:
אם אפשר לחיות בלי המלים האלה, אנא לחיות. אם אפשר לחיות איתן, גם אתם אל תתמודדו עם זה. אנחנו לא דנים במהויות כאן. אפשר בלי לרשום את המלה הזאת? אני לא יודע למה, לי היא לא מפריעה. 

שחר פרנקל:
רק כדי להבין, ממקום של רצון להבין, כי אחר כך זו תהיה שאלה של פרשנות שאנחנו נצטרך---

היו"ר אילן גילאון:
למה זה מופיע גם? כי זה כבר מופיע, זאת הסיבה. 

שחר פרנקל:
כדי להבין האם תהיה משמעות אחרת כאשר זה קוגניציה עם ראייה, או כאשר זו קוגניציה עם נפש, והדברים האלה, אני חושבת שעורכי הדין בינינו יודעים שבדיוק על זה עורכי דין יתכתשו שעות ארוכות בבתי משפט. אז לכן אם הכוונה תמיד לאותו מונח בקוגניציה, אז אולי כדאי שהוא יופיע פעם אחת, לא חשוב איפה, יחד עם ראייה, יחד עם נפש, אבל פעם אחת, כי מהכפילויות האלה יתעוררו אחר כך השאלות, האם כוונת מתקין התקנות היתה שזה שונה מאשר עם הראייה. 

צביה אדמון:
אני מציעה אולי לחזור לנוסח הקודם, שדיבר על לקויי למידה כאן, ועל אנשים עם---

היו"ר אילן גילאון:
ליקויי למידה, זה בכלל מכניס אותנו לבעיה הרבה יותר מהותית. 

צביה אדמון:
הפתרון הפשוט זה להימנע מכפילות. 

היו"ר אילן גילאון:
אבל זה מה שלא רצינו, כאן זו בעיה מהותית, היא לא בעיה סגנונית. לא רצינו לעשות את זה. תבדקו, עורכת דין צביה אדמון, אם אתם יכולים לחיות בלי המלה ולא לסבך, ובטח לא להיכנס לדיון מהותי עכשיו. 

צביה אדמון:
המלה הזאת הוצעה על ידי הוועדה. 

אייל לב ארי:
הניסוח הזה הוצע בשיתוף עם הנציבות. 

שחר פרנקל:
אני חושבת שאנחנו לא מסיגים על עצם השימוש במלה קוגניציה. יכול להיות שהוא דרוש, אנחנו לא חולקים על זה. כל מה שאנחנו מנסים לומר זה ששימוש כפול בשני מקומות שונים יזמין מחלוקות פרשניות. זה הכל. 

צביה אדמון:
אני מבינה, אם אפשר לעשות קוגניציה ובסוגריים כגון לקויי למידה, או כגון זה. 

רונן גיל:
הרי הדיון הקודם שעסק בכל העניין הזה, בסופו של דבר סוכם בו, אחרי דיון מאוד מתיש, שאנחנו לא מחלקים את ההתאמות לפי סוגי מוגבלויות, והניסוח הנוכחי, הוא לא קורא לאדם עיוור, אבל הוא מפרט התאמות בתחום הראייה. אז אם אנחנו נקבל את ההצעה, וההצעה היא מאוד נכונה ומאוד הולכת ביחד עם ההחלטה הקודמת, לפרט את---

היו"ר אילן גילאון:
התאמות הראייה, זה יכול להיות שייך לכל דבר. זה מה שלא רצינו. יש התאמות בתחום הראייה והשמיעה. 

רונן גיל:
לפרט את ההתאמות בלי לתת להן בכלל את הכותרות האלה. 

צביה אדמון:
הנושא הזה נדון פעמים רבות. אני לא רואה שום דבר של לתת את הכל בתוך סל כזה ללא הפרדה בין---

ראובן ברון:
למה לא? חוץ ממך, כל האחרים כן רואים את זה כך. 

היו"ר אילן גילאון:
משום שאז יימצאו דברים שהם פתאום חסרים, זה משום מה. זאת הבעיה. אתם יודעים מה? תמצאו לזה פתרון משפטי, אין לי מושג. אני לא רואה בזה בעיה מהותית, בכל אופן. ולחזור רוורס, זו בעיה מהותית. 

ראובן ברון:
צביה, חוץ ממך, כל מי שיושב פה בחדר חושב שנכון לעשות את הרשימה בלי הגדרה לאיזה סוג של מוגבלות זה מתאים. דפוס נגיש הוא דפוס נגיש. כיוון שאסור לי לשאול בלאו הכי את הבן אדם מה המוגבלות שלו, אז למה צריך לרשום שזה לסוג כזה וזה לסוג אחר? 

צביה אדמון:
משום שנותני השירות לא יידעו למה הכוונה. 

ראובן ברון:
נותני השירות יידעו שאת כל הרשימה הזו הם צריכים להכין זמינה לכל מי שמבקש. אם ייגש אליי בן אדם, אני לא אשאל אותו אם יש לו בעיה בתחום הקוגניציה או בתחום השמיעה. הוא ביקש ממני משהו, אני צריך לתת לו אותו.
היו"ר אילן גילאון:
הנושא הזה הוכרע לחלוטין, גב' צביה אדמון. האוניברסליות, בלי הגדרות. 

צביה אדמון:
זה לא יילך. 

היו"ר אילן גילאון:
אין לא יילך, זה יילך. מקום צריך להיות מותאם לכל הדברים. האיש יגדיר את עצמו מה הוא רוצה להיות, עיוור, חירש--- 

צביה אדמון:
חבר הכנסת גילאון, נותני השירות לא יידעו למה הכוונה בסעיף הזה, אם זה יהיה ללא---

היו"ר אילן גילאון:
יידעו, יידעו. 

צביה אדמון:
לא יידעו. 

ראובן ברון:
גב' אדמון, אלה שיושבים פה בחדר זה נותני שירות, הם מבינים את זה יפה מאוד. 

שחר פרנקל:
אני חושבת שיש פה שתי בעיות שונות שכדאי לתת עליהן את הדעת. יש בעיה אחת האם רוצים להגדיר לפי תחומי הלקות, או האם רוצים להתייחס רק לפי האמצעים הניתנים. זו בעיה אחת. מה שאני מנסה להגיד שוב ושוב, ואני מתייחסת לבעיה אחרת, היה ויוכרע שבכל זאת מציינים את סוג הלקות, אני חושבת שזה לא נכון לומר פעמיים לקות מסוימת בשני הקשרים שונים, כי זה יביא בלבול. 

צביה אדמון:
זה לא לקויות. אנחנו לא התייחסנו ללקויות. 

היו"ר אילן גילאון:
תמצאו את הפתרון לזה. דבר אחד בטוח, שזה לא יחזור, האפשרויות של השימוש הן הקובעות. יש נושא, יש נשוא. 

אייל לב ארי:
השאלה האם בעצם אנחנו משאירים את זה לפי קבוצות, או, כמו בקשה של אנשים כאן, לעשות בעצם רשימת מכולת. 

היו"ר אילן גילאון:
תראו, פה צריך תקרה אקוסטית, והבן אדם יחליט אם הוא רוצה להשתמש בה. צריך פה שיהיה ניגוד, והבן אדם יחליט אם הוא משתמש בו. יהיה במעלית קול, והבן אדם, או שהוא סנילי או שהוא עיוור, הוא יחליט מה הוא---

צביה אדמון:
אנחנו לא מדברים על התאמות מבניות, אלה התאמות בשירות. 

היו"ר אילן גילאון:
לצורך העניין זה לא משנה. 

צביה אדמון:
לא, זה משהו אחר לחלוטין, מבחינה מהותית. זו התאמת מידע. נותן השירות צריך לדעת איך הוא מדבר. אדם שבא לפניו, איך הוא ידבר אליו, האם זה אדם עם מוגבלות כזאת או מוגבלות אחרת, שיתאים---

ראובן ברון:
אבל הוא לא יודע מי הבן אדם. 

קריאה:
אדוני, זה כמו עשרת הדברות, גם שם אין כותרות. 

היו"ר אילן גילאון:
בנושא הזה ממש דנו וקבענו את זה במסמרות. 

צביה אדמון:
אם אתה רוצה רשימת מכולת, בסדר, אני חוששת לפן היישומי של זה. זה לא יבוצע בצורה הזו. 

אורנה צרפתי:
אני מתנגדת שנתייחס לרשימת מכולת. מה זה רשימת מכולת? צריך להיות נספח רפואי שמגדיר כל לקות מה היא, עם ה---

מספר דוברים:
לא, לא, לא. 

אורנה צרפתי:
רגע, אם אתם לא רוצים שזה יהיה בתוך ה... אבל אתה אומר שנותן השירות יידע את הכל, איך הוא יידע? אם אתה אומר למישהו שלושה שבועות להודיע מראש, אתה מודיע, התאמה הוא צריך. 

היו"ר אילן גילאון:
תמצאו, לגבי הנושא של הקוגניציה, את הפתרון והדברים נשארים כפי שהיו קודם. רשימת מכולת, יש תמיד חשש ששוכחים את הלבן או את הקוטג'. זאת בעיה. אם אפשר להכליל את הכל, אין לי התנגדות. 

נמצא איתנו חבר הכנסת אורי אורבך. 

אורי אורבך:
רק הערה אחת למה שאמרה הנציגה של הוט. נותני שירות הרבה פעמים יודעים לרדת לפרטים כשזה מכניס כסף. זאת אומרת, הם יודעים לעשות חבילה לספורטאים ולאנשים שרוצים בריאות, ולחבילת ילד פלוס ספורט. הם יודעים לרדת לפרטים. אז הציפייה מנותני שירות שהם יבינו שכמו שיש סוגים שונים של צרכנים שקונים דברים, יש סוגים שונים של צרכנים עם לקויות שונות. 

היו"ר אילן גילאון:
למשל כאלה שרואים אותך גדול. 

אורי אורבך:
לזה עוד לא מצאו פתרון. 

זו אמירה עקרונית. זו לא חלילה נגד הוט או נגד מישהו אחר. זה בעיקרון של כל נתינת שירות לסוגים שונים של מוגבלויות. כמו שנותנים את כל סוגי השירות לאנשים בלי מוגבלויות, ככה צריך לתת את כל סוגי השירות האפשריים לכמה שיותר סוגי לקויות. אני לא מספיק בעניינים---

מיכל פליישר:
לכן לאנשים בלי מוגבלויות יש הרבה טענות אלינו. 

היו"ר אילן גילאון:
גב' מיכל פליישר, זו בדיוק הנקודה. 

אורי אורבך:
אומרים מה ההבדל בין אדם לבין נגר? מה נגר, חי חי חי חי עד שמת, כך גם האדם. מה זה אנשים עם מוגבלויות? זה כמו אנשים, בדיוק אותו דבר, ויש להם גם מוגבלויות. מבחינתכם, אלה צרכנים לכל דבר. 

מיכל פליישר:
ברור שאלה צרכנים לכל דבר---

היו"ר אילן גילאון:
זה ממש מדויק. אנחנו עוסקים בנגישות שמידת השימוש בה משתנה מאדם לאדם. לא הנגישות. הנגישות צריכה להיות מקסימלית, ולכן בעצם אין אנשים לא מוגבלים, יש או מוגבלים או נשאים של מוגבלות. 

מיכל פליישר:
אנשים מוגבלים בחברות מסחריות אלה אנשים שאין להם כסף לשלם. 

היו"ר אילן גילאון:
זה מוגבל אחר, מוגבל בבנק. 

רונן גיל:
בכל אותה רשימת מכולת, עם או בלי הכותרות, ובמיוחד אם כן קיבלנו את התחום של קוגניציה, חסרה לי ברשימה הזאת התאמה אחת מאוד ספציפית, שכבר דובר עליה כאן, של שירות ליווי במהלך קבלת השירות. 

אור רוזנמן:
יש סעיף אחר, 31א' רבתי בהמשך. דנו בזה ונגיע לזה. 

אייל לב ארי:
לגבי (4)(ב) אנחנו מבקשים כרגע לא להכריע בפסקה הזו, כיוון שפישוט לשוני מסתמך על דבר שעדיין לא קיים בתקן שנמצא ברוויזיה, ולמרות זאת הגיעו לזה תוך הסיכום. אנחנו נחזור לזה לקראת סיום הדיון בתקנות, בתקווה שעד אז תסתיים הרוויזיה ב-1918, חלק 4. 

אור רוזנמן:
ממשיכים ב-(ג), בעמוד 4, תקנת משנה (4) תקנת משנה (ג) באמצע. (מקריא): (ג) בקובץ קול, כגון MP3, כקובץ על גבי סי.די, או די.וי.די, או מדיה נפוצה אחרת, שניתן להשמעה באמצעות תכנת קול שבידי מקבל השירות עם המוגבלות, תוך שימוש בשפה פשוטה ובקצב איטי. (ד) בקובץ דיגיטלי כגון פליינטקסט, או PDF, הניתן להקראה באמצעות תכנת הקראה, או ניתן להמרה לברייל באמצעות מדפסת או צג ברייל, תוך זמן סביר, ולא יאוחר משלושה שבועות לאחר הגשת הבקשה. 

ראובן ברון:
יש שם טעות. לא נראה לי שאנשים עם בעיות קוגניטיביות צריכים כתב ברייל, אלא אם כן מישהו יוכיח לי אחרת. העתיקו את זה עם כל השגיאות. 

צביה אדמון:
אם כתבתי את זה, היתה לכך סיבה. אני חושבת שמר רונן גיל ביקש את זה, נכון? 

רונן גיל:
אבל יותר מזה, ההערה הזאת של ראובן רק מבהירה מדוע אנחנו באמת לא צריכים את הכותרות. כי אם לא היו הכותרות, אז יש פה הרבה סעיפים שפשוט הועתקו ב-העתק/הדבק, ובהקשר הזה אני יכול להגיד שישנם בהחלט אנשים שיש להם מה שמוגדר כלקויות קוגניטיביות והם משתמשים רק בכתב ברייל. אבל אם היינו מוחקים את הכותרות, אז יש פה כפל שהוא באמת מיותר. אם היתה רשימה של התאמות, אז ההתאמה הזאת לא היתה צריכה להופיע שלוש פעמים שונות. 

היו"ר אילן גילאון:
טוב. 

אור רוזנמן:
(מקריא): (ה) באמצעות הקראה, מיד עם הגשת הבקשה. היה המידע כתוב ביותר משלושה עמודים, רשאי נותן השירות לספק את ההקראה במועד שיתואם עם מקבל השירות ולא יאוחר משבוע מיום הגשת הבקשה. 

עברנו לעמוד 5, למעלה, תקנת משנה (5). 

(מקריא): (5)  לאדם המסתייע באמצעי תקשורת תומכת וחליפית אישיים, יינתנו שירות או מידע אודותיו, תוך הסתייעות באמצעים כאמור, ותוך הסתייעות באדם המלווה אותו ומסייע לו דרך קבע בתקשורת, אין בביצוע התאמות נגישות, לפי תקנה זו כדי לפטור מחובה לפי תקנות 40, 49 ו-74, להפיק ערכת תקשורת בשירותים ציבוריים מסוימים ולתת שירות באמצעותן. 

(6) התאמת נגישות סבירה אחרת לאדם עם מוגבלות, בהתאם לתקנת משנה (ג). 

(ה)(1) נותן שירות יבצע התאמות נגישות, כאמור בתקנה זו, למידע הנמסר על ידו מיום תחילתן של תקנות אלה. (2) (א) לוחות הזמנים לביצוע התאמות נגישות למידע יהיו כאמור בתקנות 93 ו-94. (ב) על אף האמור בפסקה (א) נותן שירות שעתיד ליתן את התאמות הנגישות לפי תקנת משנה (ד)(1)(א) עד (ג) ו-(ה), (ד)(3)(ב) עד (ד), ו-(ד)(4)(ד), באמצעות מערכת ממוחשבת, אשר לשם מתן ההתאמות צריך להכין מערכת ממוחשבת, או להתאימה, יבצע את התאמות הנגישות לפי האמור בפסקה (א) ובתוספת זמן כמפורט להלן; (1) התאמת נגישות לפי תקנת משנה (ד)(1)(ה) ו-(ד)(3)(ג), בתוספת שנה אחת. (2) התאמת נגישות אחרת בתוספת שנתיים. 

גבריאלה עילם:
לגבי לוחות הזמנים, 93 ו-94, מה נאמר שם? 

צביה אדמון:
אני הכנתי את זה מראש. 93(1) מדבר על רשות ציבורית, יש לה לוחות זמנים לביצוע סקירה והכנת תכנית ביצוע. אם יש לרשות הציבורית למעלה מ-46 מקומות שבהם היא צריכה לשכור, יש להם שנתיים וחצי זמן. אם יש להם פחות, אז פחות זמן. ביצוע בפועל, שזה השלב השני, זה שנתיים וחצי פלוס לפי מספר המקומות, עד שלוש שנים. זאת אומרת כבר חמש וחצי שנים, ועל זה יש בנוסף את הזמן שניתן להתאמה הספציפית. זאת אומרת, רשות ציבורית, נניח משטרה, לא יודעת מי, יש להם יותר מ-46 מקומות שהם צריכים להנגיש, יש להם שנתיים וחצי ועוד שלוש שנים, ועוד שנה או שנתיים בהתאם לתקנות האלה, או לפי ההתאמות האחרות. 

אחר כך, מי שאינו רשות ציבורית, שזה 94, שזה נותן שירות פרטי. ביצוע סקירה והכנת תכנית ביצוע, עד שישה מקומות יש להם חצי שנה, ומעל שישה מקומות שנה. ביצוע בפועל, מעבר לזמן הזה, עד חמישה מקומות, אותו דבר. ומעל 50 מקומות, יש להם שלוש שנים. זאת אומרת מחצי שנה עד שלוש שנים, על זה יש להוסיף את הזמן להתאמה ספציפית, זאת אומרת שנה ועוד שלוש שנים זה ארבע שנים, ועוד שנה או שנתיים לפי התקנות האלה---

היו"ר אילן גילאון:
אי אפשר להגיד שזה לא מובן. 

צביה אדמון:
זה הרבה מאוד זמן. יש שלושה שלבים. שלב אחד זה תכנית של סקירה, וכל נותן שירות בודק את עצמו, מה יש לי, מה אין לי, מה צריך לעשות, והכנת תכנית ביצוע. אחר כך ביצוע בפועל. 

רוני שכטר:
אני לא מבין אם אנחנו מתכוננים בחיינו או חיי נכדינו לראות איזה שהוא שינוי. כנראה שבחיי נינינו יהיה איזה שהוא שינוי בקצב של ההתקדמות של הדברים. אני הייתי מצפה, בכל הכבוד, מהנציבות, כמי שממונה או אמונה על קיום החוק וקידום החוק לטובת האנשים עם המוגבלות, ככה זה מוגדר, לפחות---

היו"ר אילן גילאון:
מה כבודו מבקש? 

רוני שכטר:
כבודו לא חושב שצריך להקצות לסקר יותר משישה חודשים. גופים גדולים, מתאים להם שנה, אבל לא שנתיים וחצי וחמש שנים, ויעשו לנו תכנית חומש ותכנית עשור, והנכד שלי, נקווה שהוא לא יזדקק לזה, אז הנין שלי יהיה מסודר. תודה. 

היו"ר אילן גילאון:
מה רע בזה? הבנתי את הכמיהה הזאת, אבל עוד פעם, אני רוצה שתהיה גם ריאלי. 

רוני שכטר:
לעשות סקר זה כמו דיון עם שלושה אנשים ולא עם עשרים. עם עשרים זה יום עיון, ושלושה אנשים זה דיון. סקר שמורחים אותו על שנתיים וחצי, עובדים שישה חודשים ושנתיים מתכננים איך עושים אותו. 

טיבריו רבינוביץ:
אני רציתי לשאול אותך, אדוני, אם כבר מדברים על זמנים, מדוע המדינה וגופים ציבוריים מקבלים יותר זמן מגופים פרטיים? אם המדינה רוצה לטפל בנושא החשוב הזה, שאנחנו מסכימים שהוא נושא חשוב---

היו"ר אילן גילאון:
משום שלמדינה אין פטורים. שמעת את התשובה? 

טיבריו רבינוביץ:
לא, כי סיימתי את השאלה.  
היו"ר אילן גילאון:
שאלת מדוע יש למדינה יותר זמן. כי למדינה אין פטורים. 

טיבריו רבינוביץ:
אבל גם לנו אין פטורים. אני לוקח כדוגמה את הבנקים, גם לנו אין פטורים. 

היו"ר אילן גילאון:
עול קשה מנשוא וכולי. 

טיבריו רבינוביץ:
להיפך, אני חושב שדווקא המדינה היתה צריכה לקבל פחות זמן, משום שהמדינה רוצה להנחיל את הערכים החשובים שאדוני מדבר עליהם. 

פנינה בן דוד:
אני עוד לא גמרתי להבין את הזמנים. מקומות קטנים, עד חמישה מקומות זה חצי שנה תכנית ושנה למקומות גדולים, נכון? 

צביה אדמון:
את מדברת על מקומות פרטיים? 

פנינה בן דוד:
כן. 

צביה אדמון:
מי שאינו רשות ציבורית – ביצוע סקירה, עד שישה מקומות, חצי שנה. ביצוע בפועל, אם יש לו עד חמישה מקומות---

רוני שכטר:
חמישה מקומות? אוה, כל חודש יסקרו מקום שלם. 

היו"ר אילן גילאון:
רוני, אני רוצה לגמור את הדיון הזה. 

צביה אדמון:
אנחנו כרגע לא דנים בלוחות הזמנים. אני רק נותנת את המבנה של זה. הביצוע: עד חמישה מקומות, גם חצי שנה. 

פנינה בן דוד:
ביצוע חצי שנה בלבד? 

צביה אדמון:
אם יש לו פחות מחמישה מקומות, מה הוא צריך יותר מחצי שנה? 

פנינה בן דוד:
כלומר תכנית חצי שנה, ביצוע עוד חצי שנה, סך הכל שנה? 

צביה אדמון:
שנה פלוס הזמן לביצוע התאמה ספציפית. אם להתאמה ספציפית יש לה 6 חודשים, או 12 חודשים או 24 חודשים, לפי הטבלה שנתנו, אז זה בנוסף לזמן הזה. 

פנינה בן דוד:
ואם יש לו מעל שישה מקומות? כמה זמן? 

צביה אדמון:
אז הטבלה אומרת כמה, הכל מוסדר בתקנה הזו. אני לא רוצה להיכנס ללוחות הזמנים, כי אנחנו נדון בכל הנושא הזה כאשר נגיע לסעיפים האלה. 

שאול שרצר:
אם נדון בזה, בסדר, רק קחו בחשבון שמקום אחד יכול להיות הסינמה סיטי. 

צביה אדמון:
אחנו לא מדברים כאן על התאמות מבניות. לא מדברים כאן על מעלית, או רמפות, או שינוי מבני, אלא התאמות שירות, ולכן מקום אחד, דא עקא שכל השירות מרוכז בו. 

שאול שרצר:
כלומר את אומרת, קולנוע אחד ו-17 קולנועים זה אותו דבר. 

צביה אדמון:
אבל אנחנו לא מדברים פה על התאמות מקום, אין כאן התאמות מקום. 

אייל לב ארי:
זו נגישות שירות. 

שאול שרצר:
ברור לי שזו נגישות שירות, את יודעת כמה קופות יש בסינמה סיטי, למשל? 

שמואל חיימוביץ':
כמה? כמה מהן נדרשות להיות נגישות? 

שאול שרצר:
לא הבנתם. זה שאתה משווה מקום אחד לעומת מקום שיש בו כאילו 20 מקומות ועדיין קורא לו מקום אחד, אני לא חושב שזה יעבור באיזה שהוא מקום. 

שמואל חיימוביץ':
זה עדיין מקום אחד, מה לעשות. 

שאול שרצר:
גם מדינת ישראל זה רק מקום אחד, לכן תיתן לה גם חצי שנה. 

אור רוזנמן:
אנחנו בעמוד 6 למעלה, פסקה (3). (מקריא): על אף האמור בפסקאות (1) ו-(2), מידע בכתב שנמסר למקבל השירות עם המוגבלות, לפני תחילתן של תקנות אלה, ושתקף גם לאחר יום תחילתן של תקנות אלה, יבצע נותן השירות התאמות נגישות גם לעניין מידע שבכתב שתקף כאמור, תוך זמן סביר לפי נסיבות העניין, ולא יאוחר מ--- 

צביה אדמון:
זו היתה הצעה של חברות הביטוח. 

היו"ר אילן גילאון:
מה היתה השאלה ומה היתה התשובה? 

אור רוזנמן:
מידע ישן שכבר---

צביה אדמון:
לא, הכוונה היא לחוזה ביטוח שנעשה לפני שנים ואדם מבקש להנגישו כרגע, כי הוא זקוק למידע הזה נגיש לצורך תביעה, או לצורך הליך אחר, כמה זמן נותנים לנותן השירות על מנת להנגיש אותו? 

היו"ר אילן גילאון:
מה מקובל? 

צביה אדמון:
אני חשבתי שלוח הזמנים הרגיל מספיק, אבל אמרו לי כאן שלפעמים חומר ארכיוני צריך לחפש ב---

היו"ר אילן גילאון:
תמיד זה כך, גם לגבי בריאות או כל דבר אחר. דברים שצריך להביא מהארכיב, זה לוקח זמן. 

משה וינרב:
הנושא נוגע לחוזים שנמשכים שנים רבות ולפעמים עשרות שנים ושהמסמכים הישנים לא נשמרים במערכות ענ"א, כי אז לא היו מערכות ענ"א, אלא הם נשמרים באימג', ומאימג' אי אפשר להמיר את זה אוטומטית לתוכנות ולכן צריך יותר זמן כדי להיערך לזה. 

היו"ר אילן גילאון:
זה בוודאות, וגם יש חומרים שבכלל אי אפשר להשיג אותם בכלל.

צביה אדמון:
אני יודעת. הנושא של כמה זמן זה תלוי. אם האדם זקוק למידע הזה באופן מהיר, לצורך הליכים---

היו"ר אילן גילאון:
הוא יכול להיות זקוק באופן מהיר, אבל אם זה דבר שהוא בארכיב. פעם טיפלתי במקרה, מישהו ביקש מסמכים מבית חולים שמואל הרופא---

צביה אדמון:
אנחנו רוצים להגביל? אנחנו רוצים לעשות תקרה של זמן מרבי? 

היו"ר אילן גילאון:
אני לא בטוח שאני יודע איך להגדיר את זה מבחינת כמות הזמן, אבל כנראה שצריך איזה שהוא משהו. כי אם אפשר להשיג את זה, זה יכול לקחת חודשים.

צביה אדמון:
לא יאוחר מחודשיים? 

אורנה צרפתי:
צריך לברר. נדמה לי שבבתי חולים יש כן תקנות שמגדירות טווחי זמן. 

היו"ר אילן גילאון:
תבדקי באמת מה לגבי נושא של תיקים רפואיים ואז לפי זה אפשר גם לקבוע. 

אור רוזנמן:
כרגע זה חודשיים---

היו"ר אילן גילאון:
אלא אם כן באמת בבתי חולים יש דבר אחר, אז נלך לפי פרק הזמן היותר ארוך. 

אור רוזנמן:
(מקריא): (ו) על אף האמור בתקנת משנה (ב) חייב בביצוע התאמות נגישות יהיה פטור ממתן התאמות לפי תקנת משנה (ד)(4)(ב) ו-(ד)(4)(ג), אם המידע לגביו נדרשת התאמת הנגישות הינו מידע המנוסח בלשון משפטית כגון חוזים. היה נותן השירות פטור כאמור, יספק את עיקרי המידע למקבל השירות בעל פה ובשפה פשוטה. 

סימן ב'(1) התאמות בשירות הניתנות על ידי גוף ציבורי. מלווה מטעם גוף ציבורי

31א' רבתי, ניתן שירות ציבורי על ידי גוף ציבורי, המנוי בפסקאות (1), (2), (5) ו-(7), בהגדרה גוף ציבורי שבסעיף 5 לחוק, במקום ציבורי שבו יותר מקומה אחת ומספר החדרים שבהם ניתן שירות לציבור עולה על עשרה, יספק נותן השירות הציבורי לבקשת אדם עם מוגבלות, אשר הוגשה זמן סביר מראש, מלווה מטעם נותן השירות לאדם עם המוגבלות, אשר יסייע לו בהתמצאות במקום והגעה לכל חלקי המקום הנדרשים לו לשם קבלת השירות במהלך שהותו במקום. 

היו"ר אילן גילאון:
אני מבין שזה סעיף שהוא בהסכמה, נכון? 

רונן גיל:
ההסכמה הזאת, אני לא יודע עם מי היא כן נעשתה, למרות שאנחנו ביקשנו כמה וכמה פעמים, מכל הגורמים שהיו אמורים להגיע להסכמה הזאת, לשתף אותנו בדיונים, אנחנו לא שותפנו בהם, ובכל זאת יש פה בעיה בניסוח, כי לא ייתכן שהיא תישאר רק ב'יסייע לו בהתמצאות במקום'. סיוע רק בהתמצאות במקום, הוא סיוע חלקי לחלוטין. אם הבן אדם אומר לי 'פה נמצא חדר זה וזה', אבל לא אומר לי 'פה נמצא הפקיד שצריך לתת את השירות הזה והזה ועכשיו אנחנו ביחד ניגש אליו ונתאים את השירות עצמו', הרי שיצאנו עם חרס בידינו. 

צביה אדמון:
יכול להיות שהניסוח לא מדויק, אבל הכוונה שלי היתה בדיוק למה שאמרת. 

רונן גיל:
אז זה לא רק התמצאות. 

מרים בר-ניר:
לכן מה שביקשנו זה: 'הנדרשים לו עד תום קבלת הטיפול'. זה מה שביקשנו. 

היו"ר אילן גילאון:
גב' בר-ניר, אנחנו רוצים להציע נוסח, אולי זה יספק אתכם. 

אייל לב ארי:
השאלה אם בסיפא, לגבי אותו אדם שיסייע לו בהתמצאות במקום והגעה לכל חלקה ומקום הנדרשים לו קבלת השירות, ויילווה אליו כל זמן שהותו במקום. 

מרים בר-ניר:
למה לא עד תום קבלת השירות? 

אייל לב ארי:
יילווה אליו כל זמן שהותו במקום, כל הזמן שהוא נמצא. 

מרים בר-ניר:
אבל עד קבלת השירות. מדוע זה קשה? 

אייל לב ארי:
זה בדיוק מה שדיברתי איתך יותר מוקדם בטלפון. יש כאן כמה דברים, השירות של המלווה הוא בעצם הליווי עצמו. זה השירות. השירות שאדם עם מוגבלות נזקק לו זה לא שירות הליווי, אלא שירות לקבל איזה שהוא דבר שהוא נזקק לו, ניקח לצורך העניין את הביטוח הלאומי. הוא צריך לבוא ולהגיע לפקיד תביעות בתחום של נכות. מי שנותן לו את השירות לו הוא נזקק זה לא המלווה, אלא פקיד התביעות שהוא המומחה והוא אמור להגיש לו את השירות. הרעיון, כשאני דיברתי איתך, הוא שהאדם עם המוגבלות לא יינטש במהלך הזמן שהוא נמצא מול פקיד התביעות, לצורך הדוגמה, אלא הוא יישאר איתו עד לשלב שהבן אדם, רגלו עוזבת את סניף הביטוח הלאומי, לצורך העניין. זה מה שדיברנו. 

מרים בר-ניר:
אחרי שהוא קיבל את השירות. 

אייל לב ארי:
ברגע שהוא עוזב את הביטוח הלאומי, סימן שהוא גמר את השירות, לצורך העניין. 

היו"ר אילן גילאון:
אם הוא מלווה אותו עד תום, אז ברור שזה עד תום השירות. 

מרים בר-ניר:
אז אתה משנה את הנוסח בשורה האחרונה. 

אייל לב ארי:
השורה האחרונה היא מה שדיברנו, שהוא לא יעזוב אותו. 

רונן גיל:
בכל מהלך שהותו במקום. 

שמואל חיימוביץ':
אם אני מבין נכון, הכוונה שלהם היא שהמלווה יעזור בתיווך. כמו שיש מתרגם לשפת סימנים---

היו"ר אילן גילאון:
מר חיימוביץ', עם קיטבג או בלי? איך אתה רוצה? זה ברור שזה עד תום השירות. 

שאול שרצר:
זה לא נכון. אנחנו הרי כבר דיברנו על זה, המלווה לא מבטיח לו את השירות. אם אין כרטיסים, לא יעזור לו---

היו"ר אילן גילאון:
אבל איך הוא יכול להבטיח לו את השירות, אם אין כרטיס? 

שאול שרצר:
אבל זה מה שאתה אומר, עד תום קבלת השירות. 

היו"ר אילן גילאון:
תום השירות זה גם כשאין כרטיס. כשאין כרטיס, זה תום השירות. 

שאול שרצר:
'תום השירות' זה בסדר, לא 'קבלת השירות'. 

היו"ר אילן גילאון:
עד תום השירות. איך אני יכול להתנות דבר כזה של קבלת שירות? 

אייל לב ארי:
השירות הוא בעצם כל זמן השהות במקום. 

אורנה צרפתי:
אני רוצה להתחבר לדוגמה שנתנו לביטוח לאומי. הביאו אותו לפקיד התביעות, אם הוא יעזוב אותו לבד, עם פקיד התביעות, והוא לא מבין מה שאומר לו פקיד התביעות לגבי הנכות שלו, אז מה הועילו חכמים? 

היו"ר אילן גילאון:
הוא לא יעזוב אותו עד שהוא יגיד 'מבסוט אני, לך מפה'. 

אורנה צרפתי:
הוא צריך ללוות אותו לאורך כל מתן השירות. 

צביה אדמון:
סליחה, הליווי איננו לשם העברת המידע. ליווי הוא אך ורק לשם התמצאות וכשהאדם יידע לאן הוא צריך ללכת עכשיו---

היו"ר אילן גילאון:
וגם אם הוא לא רוצה את המלווה, בכח הוא יישב איתו. 

אייל לב ארי:
כדי שלא ייפתחו עוד פעם נושאים, אני מדבר ממש ברחל בתך הקטנה. המלווה כל הזמן, וזה יהיה בניסוח, יילווה לאותו אדם עם מוגבלות, כל זמן שהותו במקום. כל זמן שהותו במקום זה בעצם כל זמן שבן האדם נזקק לשירות. הרי ברגע שהבן אדם עזב את המקום, הוא סיים בעצם את קבלת השירות. זו המשמעות. 

היו"ר אילן גילאון:
יפה מאוד. 

חנני קפאח:
בזמנו, לגבי התקנה הזאת, סוכם שלגבינו תהיה החרגה מכיוון שכל מקרה אצלנו נכנס אך ורק עם ליווי, בין אם זה מבקר, בין אם זה עורך דין. 

צביה אדמון:
אין צורך להחריג. 

היו"ר אילן גילאון:
אתה בסדר גמור, אתם מלווים יותר מדי. 

ראובן ברון:
אני מציע להפריד את הליווי הזה בין עיוורים לבין נכים אחרים, מכמה סיבות. אל"ף, עיוורים צריכים רק התמצאות, אני לא צריך שהמלווה יישאר איתי ויישב איתי. 

היו"ר אילן גילאון:
מר ברון, למה, למה? אין בעיה, אתה לא חייב. 

ראובן ברון:
תן לי לסיים עד הסוף. אני אסביר לך למה. סוג השירות שאני צריך זה משהו כמו חץ, מישהו שיביא אותי מפה לפקיד משה, נקודה. 

שמואל חיימוביץ:
וחזרה? 

ראובן ברון:
מצד שני, כמו שנאמר מאידך גיסא, כל הדברים שנמצאים ברישא, הודעה מראש, מגבלה על מקומות מסוימים ו/או סוג מסוים של מקום מעל קומה, הדבר הזה לא ישים לגבי עיוורים. לכן אני אומר, מכיוון שגם זה וגם זה לא טוב לגבי עיוורים, אני חושב אולי לעשות סעיף נפרד או תת תקנה, או מה שאתם רוצים, ואני אסביר לכם למה, ואני אמרתי את זה בזמנו ואני שמח שבשבוע שעבר הנציבות העבירה, ואני העברתי גם אליך, איזה שהוא רעיון של מישהי שנתקלה בשירות לא נגיש, במקרה זה היה מוסד מסחרי. אז הדגשה שם על מוסד מסחרי ולאו דווקא אותם מקומות המנויים בתקנה 19, שלא כל כך ברור לי מה בדיוק יש שם. באותה דוגמה נגיד זה היה סניף בנק, כלומר זה חלל אחד קטן, אין שם שתי קומות, אין שם עשרה חדרים וגם בחלל הקטן היחסי הזה, עדיין היתה חובה לעזרה הזאת. דבר נוסף, אי אפשרות הודעה מראש. מכיוון שמדובר בבנק, בוא ניקח דוגמה פשוטה, בן אדם צריך כסף, חלק מהכספומטים לא נגישים לעיוורים, חלק מהעיוורים לא---

היו"ר אילן גילאון:
מר ברון, מה הפואנטה שלך?  
צביה אדמון:
אני מבינה. 

היו"ר אילן גילאון:
אתה לא חייב לקחת ליווי, אם אתה לא רוצה.

ראובן ברון:
לא, אני אומר שאני רוצה ליווי, אני בא לסניף בנק, אני רוצה לדעת איפה הקופה וזה כל מה שאני רוצה. אני רוצה שיביאו אותי לקופה. 

צביה אדמון:
מר ברון, מה שאתה מבקש זה לא ליווי, זה הכוונה, נכון? 

ראובן ברון:
הכוונה, אישית אבל. 

צביה אדמון:
הכוונה, אתה שואל לאן ללכת, או שייקחו אותך לאן שצריך ללכת. זו הכוונה ולא ליווי. אם זה לא נכלל בתקנה אחרת, אני אכניס את זה לכל מקום שהוא. 

היו"ר אילן גילאון:
אלא אם כן הדורש ליווי מבקש אחרת. 

צביה אדמון:
לא, הכוונה זה לא ליווי. 

היו"ר אילן גילאון:
ראובן ייקח את המלווה, המלווה שילווה אותו למטרה שהוא צריך, עד שהוא צריך. 

ראובן ברון:
הוא יביא אותי רק לשם, וזהו, אני לא צריך אותו יותר.

צביה אדמון:
יש לזה פתרון הרבה יותר פשוט, לא בסעיף הזה. אבל אם זה לא נמצא בסעיף אחר, ואני אבדוק, אני אכניס את זה במקום אחר. 

אילן שפירא:
קראנו שוב את סעיף  31(ה), שהוסף כל הנושא של הערכות הזמנים. בעמוד 6 למעלה, סעיף קטן (3) בעצם מייתר לחלוטין ומבטל את סעיפים קטנים (1) ו-(2) וזה לא סביר. כל המידע שגופים משתמשים בו היום ימשיך להיות תקף גם מחר, ולכן סעיף קטן (ב), שמדבר על לוחות הזמנים וכך הלאה, מתבטל בסעיף קטן (3) שאומר, 'על אף האמור בפסקאות (1) ו-(2) הכל מבוטל'. אני מבקש שאת סעיף קטן (3)---

צביה אדמון:
אני מודעת לכך שיש בעיה ניסוחית כאן ואנחנו נמצא את הניסוח המתאים. 

שחר פרנקל:
הערה. מ-31א' רבתי, קפצנו ל-33? 

אייל לב ארי:
זה הנוסח, זה בסדר, 32 אושר.  

אור רוזנמן:
(מקריא): 33. מתן שירות באמצעות טלפון, פקסימיליה, דואר ודואר אלקטרוני. 

(א) בנוסף על ביצוע התאמות הנגישות, כאמור בתקנה 31, יספק חייב בביצוע התאמות נגישות, לבקשת אדם עם מוגבלות, שירות ומידע אודות השירות לאדם עם מוגבלות, לפי האמצעים המצויים בידו, באמצעות טלפון, פקסימיליה, דואר ודואר אלקטרוני.

אייל לב ארי:
זו היתה תוספת של הנציבות 'לפי האמצעים המצויים בידו'. 

היו"ר אילן גילאון:
כשאתה אומר תוספת של הנציבות, מה זאת אומרת? 

אייל לב ארי:
אלה תוספות הבהרה. 

איל שפירא:
רק להבהיר שזה במידת האפשר. זאת אומרת, אי אפשר כל שירות לספק באמצעות טלפון, פקסימיליה וכך הלאה. אדם שרוצה לקנות ממני בול, אני לא אשלח לו בדואר מעטפה שבתוכה בול. את השירות אני לא אתן לו, ודאי לא בפקס. כסף אני מעביר לאנשים בפקס, זה כן. גם את הצ'קים אני מוכן, אבל צריך להבהיר, שיהיה ברור מהסעיף שמדובר פה על המידע, ושמדובר פה על הייעוץ, או כל דבר אחר, השירות עצמו הרבה פעמים דורש מגע אישי ולא מאפשר---

צביה אדמון:
לא, יש גם שירות שניתן באמצעות הטלפון, ואז אדם רוצה את זה דווקא באמצעות הפקס, אז---

אילן שפירא:
לכן אני אומר, מה שאפשר. 

צביה אדמון:
אני מבינה את ההערה שלך. אני חושבת שאופי השירות כאן---

אילן שפירא:
אז לכתוב 'בהתאם לאופי השירות'. 

היו"ר אילן גילאון:
הוא צודק. כמו למשל אם זה מקובל במעטפות. 

צביה אדמון:
זה כבר קיים בחוק. כל הנושא של אופי השירות, זה קיים כבר בחוק, אנחנו לא צריכים לכתוב את זה כאן. 

אילן שפירא:
את דאגת קודם האם הצרכנים יבינו, פה על אחת כמה וכמה זה חשוב. 

היו"ר אילן גילאון:
בהתאם לאופי השירות. בול לא יישלח באמצעות טוסטוס ללקוח, אלא בצורה אחרת. 

שחר פרנקל:
ברשותכם, עוד עניין נוסף לגבי הניסוח. האופן שבו כרגע זה מנוסח אומר, ניתן לפחות להבין כך, שהשירות והמידע אודות השירות לאדם עם מוגבלות לפי האמצעים המצויים בידו, גם באמצעות טלפון, פקסימיליה, דואר ודואר אלקטרוני. זה לא או, או, או, או. זאת אומרת, האם צריך לתת את השירות, בנוסף למה שכבר ננקב, גם בטלפון, גם בפקסימיליה, גם בדואר וגם בדואר אלקטרוני? 

מספר דוברים:
לא. 

שחר פרנקל:
אז לשון התקנה, כפי שהיא מופיעה כרגע, לא עושה את ההבחנה של או. 

אור רוזנמן:
אנחנו בעמוד 7. 

היו"ר אילן גילאון:
זה הסעיף האחרון שאנחנו דנים בו עכשיו. 

אור רוזנמן:
את פסקה (ב) כבר קראנו ואישרנו. 

(מקריא): (ג) נדרשה חתימתו של אדם עם מוגבלות על טופס או מסמך, לשם קבלת שירות מגוף ציבורי, החייב בביצוע התאמות נגישות לשירות, יאפשר החייב לאדם עם המוגבלות לחתום על המסמך בחתימה אלקטרונית מאושרת.

(ד) הוראות תקנה זו באות להוסיף על הוראות חוק חתימה אלקטרונית, התשס"א-2001. 

שחר פרנקל:
לא מרצון להערים קשיים, אבל למשל כאשר אדם מגיע לתחנת משטרה להגיש תלונה על עבירה שבוצעה כלפיו, הוא נדרש לחתום על ההודעה שמוקראת לו. אני חושבת שזה יהיה קצת בעייתי הנושא של חתימה אלקטרונית מאושרת. זה לא לוקח את זה בחשבון. 

אילן שפירא:
יותר מזה, כגוף שעוסקים גם בנושא של אשרור חתימות אלקטרוניות. לא קיים היום ולא מצוי היום בידי כל הגופים נותני השירות אפשרות לחתימה אלקטרונית, וברגע שאתם מכניסים את זה פה, אתם בעצם מחייבים את כל נותני השירותים למיניהם להפוך את כל שירותיהם לבעלי אפשרות של חתימה אלקטרונית וזה לא קיים היום. 

צביה אדמון:
אני מבינה שהנושא הזה מוסדר, החוק הזה נדון כרגע.

היו"ר אילן גילאון:
הוא כרגע עוד לא מוסדר, אבל הוא בכיוון של להיות מוסדר כך. 

אילן שפירא:
יש חוק, אבל אין בו חובה על כל הגורמים למיניהם, כל בעל עסק, להיות בעל הרשאה לחתימות אלקטרוניות. 

שמואל חיימוביץ':
אלה לא בעלי עסק, אלה גופים ציבוריים. 

צביה אדמון:
אבל ההערה של המשטרה נכונה, אני מקבלת אותה, כי לפעמים נדרשת, חייבת להיות חתימה בכתב יד. 

היו"ר אילן גילאון:
אז איך אנחנו פותרים את זה? 

צביה אדמון:
נעשה חריג שם. 

אדוארד וייס:
יכול להיות שיש בעיה גם עם לשכות הרווחה בנושא הזה. אני לא בטוח שאפשר לעמוד בזה. 

היו"ר אילן גילאון:
חבל מאוד, אז תצטרכו להחריג את זה איכשהו. 

צביה אדמון:
אנחנו נמצא את הדרך לעשות את זה. 

שמואל חיימוביץ':
איך זה עוזר לאנשים עם מוגבלות, החתימה האלקטרונית. 

היו"ר אילן גילאון:
איך זה עוזר להם? אני מניח שאתה לא צריך לרוץ. 

שמואל חיימוביץ':
אז כחלופה. 

היו"ר אילן גילאון:
ברור. 

שמואל חיימוביץ':
כי פה זה כדרישה. 

אייל לב ארי:
איפה שזה ניתן, כי יכול להיות שלא---

שמואל חיימוביץ':
אז אם ממילא הוא מאפשר חתימה אלקטרונית, אין סיבה שהוא יפלה אדם עם מוגבלות ויגיד לו 'אתה לא'. 

היו"ר אילן גילאון:
לא, מה שגב' שחר פרנקל נתנה מקודם זו דוגמה לגמרי טובה, הם לא חוקרים אף אחד באמצעות האינטרנט. עוד לא קיים דבר כזה.  

שמואל חיימוביץ':
איך מבצעים חתימה אלקטרונית? יכול להיות שזה בדיוק העניין, מה שצריך להיות בסעיף, יאפשרו את החתימה האלקטרונית גם לאנשים עם מוגבלות. 

אילן שפירא:
כדי לאפשר חתימה אלקטרונית, לאדם שחותם את החתימה האלקטרונית צריך להיות כרטיס זיהוי. 

שמואל חיימוביץ':
אני בא עם כרטיס זיהוי, מה הלאה? 

אילן שפירא:
אם אתה בא עם כרטיס זיהוי, אין בעיה. אבל זה אומר שכל האנשים עם מוגבלות יצטרכו שיהיה להם כרטיסי זיהוי כדי שיוכלו לבצע את החתימה האלקטרונית. 

שמואל חיימוביץ':
לא, יש פה את הסעיף הזה, אני רוצה לראות איך הוא קשור לענייננו ואני מוצא טעם לזה במידה וצריך לעשות התאמות כדי לאפשר לי לחתום חתימה אלקטרונית, כמו שמותר לאחרים. 

אילן שפירא:
עצתי לוועדה שלפני שנדחה את הסעיף הזה, יש במשרד המשפטים גוף שאחראי על נושא חוק חתימה אלקטרונית, תשבו עם האנשים שם, מחלקה למידע וטכנולוגיה, והם יידעו לתת לכם תשובות. 

היו"ר אילן גילאון:
 אוקי. נסיים את העמוד. 

אור רוזנמן:
35. פרסום התאמות הנגישות שבוצעו. אני אקרא את (א)(3) ו-(4) בלבד. 

(מקריא): (א) חייב בביצוע התאמות לשירות, יפרסם את התאמות הנגישות אשר בוצעו בשירות ובמקומות הציבוריים שניתן בהם השירות, לרבות אמצעי העזר ושירותי העזר המסופקים בשירות לפי דרישה ואופן קבלתם בדרכים אלה ולפי העניין. 

אנחנו קופצים ל-(3). לבקשת אדם עם מוגבלות באמצעות טלפון, פקסימיליה, דואר, דואר אלקטרוני או מסרון, לפי האמצעים המצויים בידי נותן השירות.

(4) באמצעות אתר אינטרנט של נותן השירות, ככל שקיים. 

שחר פרנקל:
סליחה, אם אפשר  אותה הערה, פסיק זה וְ, ולכן אם הכוונה היא ל-או, אז רצוי שזה יהיה מנוסח באופן ברור. 

היו"ר אילן גילאון:
כן. 

אור רוזנמן:
(מקריא): (ה) למען הסר ספק, פרסום לפי תקנה זו נעשה לשם יידוע הציבור בדבר אמצעי הנגישות שקיימים בעת הפרסום במקום ציבורי, או בשירות הציבורי, ואינו מהווה ראיה לעמידה בחובות ביצוע התאמות נגישות לשירות לפי תקנות אלה, או חובות ביצוע התאמות נגישות לפי כל דין. 

אייל לב ארי:
אנחנו אישית, אדוני, מתנגדים אישית לנוסח המוצע על ידי הנציבות בנושא הזה. לדעתנו מי שנותן את השירות יכול לסייג את זה בפרסום שלו, ולעניות דעתי, ספק אם בכלל לתת כזה פטור ראייתי בתקנות---

היו"ר אילן גילאון:
אתה יכול לתרגם לנו את הסעיף הזה? 

אייל לב ארי:
התרגום של הסעיף אומר שאם בעצם נותן שירות מפרסם 'יש לי א', ב', ג',' וד' ו-ה' הוא לא פרסם, או לא קיים, שלא יתפסו אותו על סמך הפרסום הזה במלה ועל סמך הפרסום הזה יילכו וירוצו להגיש תובענה ייצוגית נגד אותו נותן שירות. 

אילן שפירא:
הסעיף עצמו הוא סעיף מאוד מוזר בחקיקה, שאומר, 'בוא, אתה נותן השירות, תצהיר שאתה עומד בדרישות החוק'. 

שמואל חיימוביץ':
לא, זו לא המטרה. 

אילן שפירא:
יש אלפי חוקים במדינה שאף פעם לא דורשים מאדם לעמוד ולהצהיר 'אני עומד בדרישות החוק', ופה יש סעיף שאומר 'בוא תפרסם שאתה עומד בדרישות החוק'. אמרנו, אני מוכן לפרסם את ההתאמות שעשיתי, ככל שעשיתי, אבל אני לא רוצה שיבואו ויגידו, 'הנה, אתה פרסמת שאתה עומד רק ב-70% מדרישות החוק, לכן אתה כבר מודה בזה, אני מחר בבוקר תובע אותך כי אתה מודה שאתה לא עומד בחוק'. זה סעיף שהוא מאוד מוזר. 

שמואל חיימוביץ':
כל המטרה של הסעיף הזה זה לתת אפשרות לאנשים עם מוגבלות לדעת מה ההתאמות שיעמדו לרשותם באותם מקומות שהם שוקלים שיקול אם לצרוך שירות במקום כזה או אחר. הואיל ובתוך התקנות יש לא מעט סעיפים שאומרים שיש מצבים של פטורים והקלות וכל מיני כאלה, אז ודאי שלא יכול לבוא מישהו להגיד שמתוך המידע הזה אפשר להסיק מסקנות שהגוף הוא עבריין. אולי יש לו פטור? אולי הוא עוד לא הגיע הזמן שהוא ייתן את השירות הזה או את המידע הזה? לכן אני לא חושב שצריכה להיות בעיה בעניין הזה, וזה די מובן, צריך להיות, שזו לא ראיה לצורך תביעה. אנחנו, למשל, כגוף אוכף, צריכים לשלוח את המפקחים שלנו שיבררו ויראו אם משהו לא בסדר, ורק על זה אפשר להסתמך כדי להגיש בסוף תביעה ולעשות עם זה משהו. אני מניח שגם מישהו אחר, אם הוא תובע, הוא לא יילך רק לפי האינטרנט שהוא מצא שם משהו שהוא לא מסופק או לא בסדר, ועל סמך זה הוא יתבע. יכול להיות שעל סמך זה הוא יבוא ויבדוק שאכן זה לא בסדר. יכול להיות. 

היו"ר אילן גילאון:
זה יכול להתנגש עם חוק אחר שנקרא 'אמת בפרסום', שזה משהו אחר. אמנם לא ספציפית לגבי הנגישות, אבל---

צביה אדמון:
אין סתירה עם חוק אמת בפרסום. 

אייל לב ארי:
התקנה הזאת מיותרת, לדעתנו. 

שמואל חיימוביץ':
יש גם רמת הפרסום של המידע. למשל אם יש בית מלון מסוים והוא מפרסם שיש בו שירותים נגישים וחדר מותאם. מכאן ועד להתניה שהדבר הזה תלוי בדיוק בגובה מאחז היד וגובה האסלה וכל מיני דברים כאלה, אני לא חושב שזו רמת המידע. 

היו"ר אילן גילאון:
למה אנחנו צריכים את זה? 

שמואל חיימוביץ':
כדי שבן אדם יידע אם הוא הולך לאותו בית מלון או לא, אם שווה לו לשאול מידע משלים בטלפון. 

צביה אדמון:
הדרישה היא בסך הכל שמלון, נניח, 'יש לנו---

היו"ר אילן גילאון:
אבל אין לאף אחד חובה לפרסם את זה. הוא לא מחויב לפרסם את זה. 

שאול שרצר:
לפי הסעיף הוא מחויב. 

היו"ר אילן גילאון:
הוא חייב לפרסם מה בדיוק ה---

שאול שרצר:
לא בדיוק. 

היו"ר אילן גילאון:
אני יכול להבין שיש חברה שמפרסמת מקומות נגישים או לא נגישים. 

צביה אדמון:
אני רוצה לתת מספר דוגמאות לבירור. למלון יש אתר אינטרנט, או פרסומים במקומות אחרים, והוא כותב 'יש לנו חדרים נגישים'. זהו, הוא לא צריך לפרסם 'בחדר הנגיש יש לנו אסלה כזאת', או 'מיטה בגודל...'. 

שמואל חיימוביץ:
הוא אומר שיש לו, אבל יכול להיות שפה ושם כמה דברים, לעומת התקנות, הם לא עומדים. 

צביה אדמון:
אין כאן שום דרישה לפרסם שנותן השירות עומד בדרישות החוק, וזאת בגלל סיבה פשוטה מאוד, אנחנו הרי נתנו המון זמן לביצוע התקנות, יכול להיות שכרגע אין להם את זה ויהיה להם בעתיד. הם צריכים לעדן את המידע, אבל אנחנו רוצים שמיד עם פרסום התקנות אנשים יידעו מה יש ומה אין, כדי שהם יוכלו באמת, כפי שמר חיימוביץ' אמר, לצרוך את השירות. אין כאן שום דרישה, אנחנו לא דורשים, בניגוד למדינות אחרות, כאן שהם יפרסמו שהם עמדו בדרישות התקנות, אלא רק מה יש בפועל. 

שאול שרצר:
אני מציע שנסיים באמת בגישת המצוין. הרי המתאים ירצה לפרסם אחרי שהוא השקיע כל כך הרבה דברים, אז או שהוא יפרסם או שהוא לא יפרסם. אם אתם רוצים לכפות עליו פרסום, אז בבקשה לכלול גם את זה שאין עליו אחריות. אם אתם רוצים שהוא לא יפרסם, או שזה יהיה שיקול דעתו, אז ממילא אם הוא יפרסם, הוא גם יכתוב למטה את הסעיף הזה. 

שמואל חיימוביץ':
לאור מה שדיברנו פה, אם נשאיר לשיקול דעתו, הוא לא יפרסם, כי הוא יחשוש מתביעה. 

היו"ר אילן גילאון:
נכון. 

שאול שרצר:
למה? הוא יפרסם חלקית ויכתוב למטה 'זה רק פרסום', או משהו כזה. 

צביה אדמון:
כן, זאת בדיוק הכוונה. 

שאול שרצר:
אז למה להכניס את הכוונה לחקיקה? 

צביה אדמון:
אז אין צורך בכך. 

שאול שרצר:
מלון שהשקיע מיליון שקלים בנגישות---

היו"ר אילן גילאון:
אני חושב שתעודת הכשרות הזאת שמבקשת הנציבות, צריך לפרסם. 

צביה אדמון:
אנחנו לא דורשים תעודת כשרות.

שמואל חיימוביץ':
לא, אתה אומר שנלך לכל מקום ומקום בארץ? האוצר ייתן לנו כח אדם לזה? 

היו"ר אילן גילאון:
אז איך חשבת שזה הולך להיות? 

שמואל חיימוביץ':
יש ארבעה או חמישה גורמים שיאכפו, אחד מהם זה אנחנו. 

דן כרמלי:
אני מבקש להתייחס לסוגיה הזאת. יש להבחין בין חובת הפרסום, אני לא חושב שזאת הוראת החוק הראשונה שבה מחייבים בהקשר הזה של חקיקת הנגישות את מי שחייב בביצוע התאמות לפרסם, כדי שאנשים עם מוגבלויות יידעו מה הן התאמות הנגישות. צריך להבחין בין חובת הפרסום לבין השאלה אם אותו חייב בהנגשה, מבצע את התאמות הנגישות.  לדעתי היתה תקנת משנה (ה) ואני רוצה לנכון להתייחס לזה, כי לא ראיתי את זה קודם, בניגוד לבסיס של 35א' שהיה שם מהתחלה. 

לגבי מה שרוצים לומר פה, שזה לא יהווה ראיה לעמידה בחובות וכולי וכולי, נראה לי שאין צורך בזה. ממילא מי שצריך לאכוף, יצטרך לבדוק אם בוצעו ההתאמות על פי התקנות, והפרסום יכול להוות איזה שהוא ראיה, אבל רק ראשית ראיה. המבחן, על פי החוק ועל פי התקנות, הוא ביצוע ולכן אין צורך בפסקה (ה). 

היו"ר אילן גילאון:
אז אין חובת פרסום. 

דן כרמלי:

יש חובת פרסום, אבל ההוראה שקובעת שזה לא יהווה ראיה לעמידה בחובות---

היו"ר אילן גילאון:
אז אתם רוצים את הסעיף שיהיה כתוב---

דן כרמלי:
את פסקה (ה) למחוק.

שאול שרצר:
אדוני, מדובר פה על תביעות של אנשים פרטיים שיתבעו את המוסד הזה. 

דן כרמלי:
על סמך המידע שאתה מוסר? 

שאול שרצר:
בדיוק. 

צביה אדמון:
הפתרון שהוצע על ידי עורך דין אייל לב ארי מקובל עלינו. 

דן כרמלי:
אני רוצה להבהיר מה שאמרתי קודם, גם לגבי תביעות ואכיפה, כמו שאמר מר שמואל חיימוביץ', יש כמה גורמים שיכולים לאכוף, אנשים פרטיים יכולים להגיש תביעות וארגונים יכולים להגיש תביעות אזרחיות, אבל כל מי שאוכף צריך להוכיח דבר אחד, אם בוצעו התאמות או לא בוצעו התאמות. 

היו"ר אילן גילאון:
אבל מה זה קשור לפרסום? 

דן כרמלי:
זה שגוף מסוים מפרסם שהוא עושה את ההתאמות האלה ואחרות, זה יכול להיות חלק מחומר הראיות, אבל בסופו של דבר זה ודאי לא קונקלוסיבי. צריך לבוא ולראות אם בשטח מבצעים את ההתאמות האלה או לא מבצעים את ההתאמות האלה. לכן נראה לי שאין פה איזה שהוא חשש לתביעות בעקבות הפרסום.  

אייל לב ארי:
מבחינת הייעוץ המשפטי של הוועדה, תקנת משנה (ה) לדעתנו מיותרת. הסיוג שקיים בדינים לגבי דבר שלא יהווה ראיה מתייחס למשל לדינים בגישור או ביחידות סיוע בבית המשפט לענייני משפחה, או בממצאי ביקורת או פרוטוקולים של דיון מקדמי בפלילים, נושאים כאלה שרצו לבוא ולהשאיר מרווח פעולה ומצד שני גם לא לקבוע מסמרות בדיון משפטי שאמור להיות יותר מקיף ויסודי, בדיוק כמו דוחות ביקורת. גם לגביהם נקבע שהם לא יהוו ראיה. 

היו"ר אילן גילאון:
מה הניסוח שלך?

אייל לב ארי:
ללא (ה), זה מה שהוועדה אישרה עד כה. יש את חובת הפרסום, אנחנו לא באים ועושים כאן את הסיוג של 'לא יהווה ראיה'. הדבר הזה לא נכון. יבוא המפרסם ויסייג את זה אצלו, אבל לבוא ולכתוב את זה בתוך התקנות, הדבר אינו נכון. 

משה וינרב:
אני מבקש להפנות את תשומת לבכם שבסעיף 35(א) מבקשים פירוט נרחב מאוד לגבי המרכיבים השונים. אם משמיטים את (ה), אז המינימום שנדרש זה לצמצם את ההיקף של הפירוט שנדרש ב-(א) 

נורית אהרן:
זה פשוט לא ברור. כי ממה שעורכת דין אדמון הסבירה קודם, דובר על משהו מאוד כללי. אבל זה לא כתוב כאן, להיפך כאן זה יורד לרזולוציה מאוד מאוד---

 היו"ר אילן גילאון:
זה יהווה רק דבר אחד. זה יהווה פרסום, לא מעבר לזה. 

צביה אדמון:
אני רוצה לענות - הדרישה של הפירוט היא רק לגבי שירותי עזר המסופקים לפי דרישה. דהיינו אם מישהו רוצה לבוא למוזיאון והמוזיאון אומר 'תירשמו מראש, אם אתם רוצים סיור מודרך עם תרגום לשפת סימנים', לזה הכוונה. 

נורית אהרן:
ואם יש לולאת השראה במקום אחד ולא במקום אחר? 

צביה אדמון:
זה לא לפי דרישה. זה חל על כל התאמות הנגישות, אבל התאמות נגישות שאדם---

שאול שרצר:
רק לפי דרישה, אז זה סעיף 31 ויש עוד איזה שני סעיפים ב---

שמואל חיימוביץ':
לא, אני חושב שמה שעורכת דין אדמון אומרת שאם ההתאמה היא אמצעי עזר או שירותי עזר---

שאול שרצר:
לא, כתוב על פי דרישה. 

אייל לב ארי:
אוקי, תקנת משנה (ה) נמחקה. 

שחר פרנקל:
אבל יש לי שאלה גם לגבי 35. אני יכולה להבין את הצורך והרצון במתן שירותים שאדם יכול לצרוך אותם על פי בחירה. אז אם ניתן לו מידע שבמקום פלוני יש אמצעי נגישות כאלה או אחרים, הוא יכול לעשות את הבחירה המושכלת. 

שמואל חיימוביץ':
זו הכוונה. 

שחר פרנקל:
זה מובן. עכשיו, כאשר השירותים, ואני חושבת שמשרדי הממשלה בכללם, והמשטרה ושירות בתי הסוהר, ויסלחו לי חבריי משירות בתי הסוהר שאני מדברת גם בשמם, אבל הם לא כל כך על פי בחירה. זאת אומרת, כאשר אדם צריך מסיבה כזו או אחרת להגיע למתקן כליאה, הוא לא בדיוק יעדיף אם ללכת לכאן או לכאן בגלל אמצעי הנגישות. 

היו"ר אילן גילאון:
למה? אם הולכים להפרטת בתי הסוהר, אתה תוכל לקחת כלא 4 או 5. 

רוני שכטר:
כשהייתי תושב נהריה, העדפתי לגשת לחיפה להגיש תלונה ולא להגיע לתחנה לא נגישה.

צביה אדמון:
אני אגיד לך מתי זה רלוונטי לכם. זה רלוונטי לכם למשל אם מישהו רוצה להגיש תלונה והוא רוצה לדעת אם תחנת המשטרה במקום היא נגישה או לא, ואם ללכת לכאן או לשם. 

שחר פרנקל:
אני מסכימה שכאשר הבחירה היא בידי מקבל השירות, זה באמת יכול לחול גם על המשטרה, אבל ישנם לא מעט שירותים, ותסכימי איתי שבשירות בתי הסוהר הוא לא ממש יכול לבחור את מתקן הכליאה שאליו הוא הולך---

צביה אדמון:
זה לא רלוונטי. 

שחר פרנקל:
סליחה, מבקר שבן משפחתו נמצא במתקן כליאה מקבל שירות משירות בתי הסוהר. 

שמואל חיימוביץ':
אגב, גם אסיר, כדאי שיידע באיזה מתקן כליאה תהיה לו התאמה ולבקש לעבור לשם. ואם לא יפרסמו את זה, הוא לא יידע שזה קיים ואיפה.

צביה אדמון:
אבל הדברים שהם לפי דרישה, או שהם רלוונטיים, אתם צריכים לדעת. חוץ מזה, יש לכם גם מגבלות ביטחוניות על הפרסום וממילא זה מגביל עוד יותר. 

היו"ר אילן גילאון:
אין סייג, זה נמחק. 

היו"ר אילן גילאון:
תודה רבה לכולכם. 

הישיבה ננעלה בשעה 15:40

